title: Michael Myers (Halloween)

text:
Rachel Carruthers: Rachel on Jamien ottosisko Carruthersin perheestä, johon Jamie sijoitetaan. Rachel oli luonteeltaan aina ystävällinen, ja fiksu ja mietti aina järjellä. Hän oli ihastunut hänen ystäväänsä Bradyyn. Rachel näytti olevan kuitenkin mustasukkainen, sillä Brady oli naisten keskuudessa hyvin pidetty ja hän näki useasti, miten Brady flirttaili Kelly Meekerille, joka siis on Sheriffi Ben Meekerin tytär ja päätti, ettei heidän juttunsa tulisi toimimaan.
Rachel ja Jamie pakeni Jamien enoa Michael Myersia Sheriffi Meekerin kotona, ja he kiipesivät talon katolle, mutta Michael seurasi heitä perässä. Rachel ja Jamie selviävät hengissä, ja myöhemmin heidän päästessään kotia, Jamien saaneena trauman Michael Myersista tämä lyö saksilla sijaisäitiään ja Rachelin biologista äitiä Darlenea rintaan tämän täyttäessä kylpyammeen vedellä Jamielle. Tämä todisti Jamiella ja Michaelilla olevan telepaattinen yhteys toisiinsa.


title: Michael Myers (Halloween)

text: Rachel tulee katsomaan, miten lastensairaalan osastolla makaava ja traumatisoitunut Jamie voi. Tohtori Loomis soitti hänelle henkilökohtaisesti. Sairaalassa Rachelin lähtiessä ulos huoneen ikkuna rikotaan kivellä jossa lukee "Pahan lapsen on kuoltava". Rachel päättää lähteä vanhempiensa kanssa maalle. Jamie jää Haddonfieldiin ja hänen peräänsä katsoo Tina Williams, joka on yksi Rachelin läheisimmistä ystävistä sekä tohtori Sam Loomis. Michael murhaa Rachelin tämän harhauduttua Jamien huoneeseen pudonneen kuvakehyksen avulla, ja yllättää tämän takaa päin ja iskee sakset kylmäverisesti tämän rintaan. Jamie löytää Rachelin kuolleena pyörätuolissa myöhemmin illalla Michaelin ullakolta. Hän esiintyi kahdessa Halloween elokuvassa; "Halloween 4" ja "Halloween 5".


title: For Those About to Rock We Salute You

text: For Those About to Rock (We Salute You) on australialaisen hard rock -yhtye AC/DC:n 23. marraskuuta 1981 julkaistu studioalbumi. Albumin nimikappaleesta tuli menestys, ja muita tunnettuja kappaleita ovat "Inject the Venom" ja "Let's Get It Up". Albumi on viimeinen, jonka on tuottanut Robert John "Mutt" Lange, joka on tuottanut myös yhtyeen menestyksekkäät "Highway to Hell" ja "Back in Black" -albumit. Albumi nousi listaykköseksi Yhdysvalloissa ja oli siinä suhteessa ainoa laatuaan vuoden 2008 "Black Ice" -albumiin saakka.


title: For Those About to Rock We Salute You

text:
Albumin nimi on lähtöisin siitä kun yhtyeen kitaristi Angus Young luki kirjan nimeltä "For Those About to Die, We Salute You", joka kertoi roomalaisista gladiaattoreista. Albumi julkaistiin remasteroituna vuonna 2003 osana "AC/DC remasters" -sarjaa. Kappale "For Those About to Rock (We Salute You)" oli Jack Blackin tähdittämässä elokuvassa "School of rockissa" nimellä "For those about to rock, I salute you".
For Those About to Rock -albumista julkaistiin myös video joka sisälsi neljä yhtyeen esittämää kappaletta albumin kiertueelta. Videossa julkaistiin myös yhtyeiden The Black Crowesin, Metallican ja Panteran kappaleet samalta keikalta. AC/DC:n kappaleet videolla ovat seuraavat:


title: Montauk-intiaanit

text: Montaukit olivat nykyiseen New Yorkin kaupunkiin kuuluvan Long Islandin alkuperäisiä asukkaita ja kuuluivat algonkinien kieliryhmään. Rannikon asukkaina he tekivät pitkiä matkoja avomerelle ja olivat taitavia kalastajia, joiden tiedettiin pyytävän harppuunoilla jopa pieniä valaita. Montaukeja oli alun perin vain yksi heimo, mutta monet historioitsijat ovat käyttäneet tätä yhteisnimeä Long Islandin kaikista heimoista.


title: Montauk-intiaanit

text: Kulkutaudit tuhosivat kaksi kolmasosaa montaukeista jo 1660-luvulla. Seuraavalla vuosisadalla he katosivat lähes täysin Long Islandilta ja yhdistyivät muihin heimoihin. Nykyään montaukit tunnetaan shinnecockien nimellä, ja vuonna 2010 heistä tuli Yhdysvaltain 565. virallisesti tunnustettu intiaanikansa.


title: Montauk-intiaanit

text: 1600-luvun alussa ensimmäiset merimiehet poikkesivat Long Islandille (Intiaaninimi Sewanhacky). He ihmettelivät saaren asukkaiden pronssista ihonväriä ja veistoksellisia piirteitä. Vuonna 1626 hollantilainen Peter Minuit (myöhemmin Uuden-Amsterdamin kuvernööri) osti Manhattanin intiaaneilta rihkamalla, lasihelmillä ja kankaalla, joiden arvo oli noin 24 dollaria. Maiden myymisestä vastanneet canarsee-intiaanit olivat vain ohikulkumatkalla ja myivät montaukeihiin lukeutuvien manhatanien maa-alueet. Myöhemmin kauppasummaa on arveltu suuremmaksi, mutta tällöinkin sen arvoksi on laskettu vain alta 39 dollaria.


title: Montauk-intiaanit

text: Kalastamisen ja metsästämisen ohella montaukit viljelivät maata ja keräsivät kesäisin ranoilta wampum-helminauhojen valmistukseen käytettyjä simpukan- ja kotilonkuoria (eritoten kampavenussimpukoita). Wampumeista tuli 1620–1630-lukujen taitteessa intiaanien tärkein maksuväline. Montaukeja pidettiin wampumien johtavana valmistajana ja he kauppasivat niitä muiden tuotteiden ohella Rhode Islandin narraganseteille ja Connecticutin pequoteille. Myös hollantilaiset hyväksyivät wampumin maksuvälineeksi ja olivat hetken aikaa riippuvaisia siitä.


title: Montauk-intiaanit

text: Myös englantilaiset olivat kiinnostuneet Long Islandista. Kapteeni Lion Gardiner osti vuonna 1639 New Yorkin edustalla olevan Manchonatin (kuoleman saari) montaukeilta vaatteilla, aseilla, ruudilla ja suurella mustalla koiralla. 1640-luvun alussa montaukien päällikkö Wyandanch solmi ystävälliset suhteet kapteeni Gardieriin ja Long Islandin ensimmäiseen brittiläiseen siirtokuntaan.


title: Montauk-intiaanit

text: Vuonna 1641 narragansetien vaikutusvaltainen ylin johtaja Miantonomo kiersi sotureineen Long Islandin intiaanikylissä puhumassa salaliitosta englantilaisia ja Uutta-Hollantia vastaan. Yksittäisiä tihutöitä lukuun ottamatta intiaanit eivät lähteneet kapinaan. Vuotta myöhemmin Miantonomo uudisti käyntinsä ja kertoi suunnitelleensa eri heimojen liittoutuman Uuden-Englannin tuhoamiseksi. Wyandach kieltäytyi tukevansa intiaanien tulevaa sotaliittoa ja välitti tiedon sodan uhasta Gardinerille. Myös mohegaanien päällikkö Uncas oli valmis viemään soturinsa englantilaisten puolelle. Britit vangitsivat taistelujen jälkeen sodanhaluisen Miontonomon ja luovuttivat tämän mohegaanien tuomioistuimelle.


title: Montauk-intiaanit

text: Rauhaton aikakausi purkautui sodaksi myös toisella rintamalla. Hudsonlaakson wappinger-intiaanien pettymykseksi hollantilaiset kohdistivat mielenkiintonsa irokeesien kanssa käytävää kauppaa kohtaan. Lisäksi Uuden-Amsterdamin kuvernööri Willem Kieft pani intiaanit maksamaan veroa. Tilanne johti vuosina 1643–1645 käytyyn sotaan, jossa alueen algonkinkieliset intiaanit ryhtyivät sotaan Uuden-Hollannin siirtokuntaa vastaan. Long Islandin montaukit tukivat sodassa wappingereita. Sota saatiin loppumaan Long Islandin brittisiirtolaisten avustuksella. Myöhemmin saman vuosikymmenen lopulla montaukien ylimmäksi päälliköksi noussut Wyandanch ulotti valtansa saaren kaikkien heimojen keskuuteen ja sai aikaan sen, että Long Islandin heimot tunnetaan monissa historiallisissa artikkeleissa montaukien liittokuntana.


title: Montauk-intiaanit

text: 1650-luvun alussa narragansetit tuhosivat kolmen vuoden aikana useita montaukien kyliä. Sodan vielä jatkuessa Wyandanchin tytär siepattiin hänen omista häistään. Kapteeni Gardinerin brittijoukot pelastivat tytön myöhemmin vangitsijoidensa käsistä ja kiitollisuuden osoituksena Wyandanch myi Gardinerille paljon maata saaren etelärannalta. Vuoden 1658 isorokkoepidemia surmasi kaksi kolmasosaa montaukien väestöstä. Wyandanchin kuollessa kaksi vuotta myöhemmin oli montaukien valta kadonnut kokonaan.


title: Montauk-intiaanit

text: Wyandanchin hautapaikka jäi tuntemattomaksi ja hänen nimensä vaille ansaitsemaansa arvostusta. Kun Raamattua käännettiin algonkinien kielelle 1660-luvun aikana, kääntäjä John Eliotin apuna toimi englannin kieltä puhuva montauk-intiaani Cockenoe, joka oli Wyandanchen lanko.


title: Montauk-intiaanit

text: Seuraavalla vuosisadalla montaukit katosivat Long Islandilta lähes kokonaan. Vuonna 1741 heidän kokonaismääräkseen laskettiin 400. Vuonna 1761 tämä lukema oli vain 192 montaukia. Ennen vuosisadan päättymistä suurin osa jäljelle jääneistä kansanrippeistä siirtyi mannermaalle ja yhdistyi Brothertonin mahicaneihin.


title: Montauk-intiaanit

text: Jo 1600-luvun lopulta lähtien monet Long Islandin montaukit ottivat pestin valaanpyyntialuksille. Meripelastustöissä he saivat paljon ansaitsemaansa mainetta kylmähermoisuutensa ja uhrautuvuutensa vuoksi. Joulukuussa 1876 yli kymmenen montaukia menehtyi myrskyssä yrittäessään irrottaa Long Islandin edustalla karille ajanutta brittiläistä höyrylaiva "Circasiania"


title: Montauk-intiaanit

text: Montaukien alkuperäisenä asuinalueena ollut Long Islandin itäisin osa siirtyi brittien omistukseen vuonna 1683. Samalla paikan nimi muuttui Suffolkiksi. Atlanttiin työntyvä itäinen niemi nimettiin alkuperäisasukkaiden mukaan Montauk Pointiksi. Paikka nousi julkisuuteen hieman yli sata vuotta myöhemmin, kun Yhdysvaltain ensimmäinen presidentti George Washington antoi toimeksiannon rakentaa majakka Montaukin niemeen. Paikaksi valittiin aivan Atlantin rannalla oleva "kilpikonnakukkula", jonka montaukit olivat joskus nimenneet. Majakka otettiin käyttöön 1797. Se toimi rannikkovartioston pääasemana useita vuosia ja ohjasi Euroopasta suuntautuvaa laivaliikennettä.


title: Montauk-intiaanit

text: New Yorkin osavaltio yritti sulkea Long Islandin intiaaniterritoriot vuonna 1930, mutta jotkin saaren pienistä heimoista onnistuivat selviytymään sulun lävitse. Arviolta 1 400 intiaania elää yhä alueella, ja suurin osa heistä polveutuu ainakin osittain Long Islandin alkuperäisistä asukkaista. Nykyään montaukit tunnetaan shinnecockien nimellä, ja vuonna 2010 heistä tuli Yhdysvaltain 565. virallisesti tunnustettu intiaanikansa.


title: Formaali ajattelu

text:
Formaali eli muodollinen ajattelu tarkoittaa kykyä ajatella loogisesti ja abstraktisesti (Inhelder & Piaget, 1958).
Jean Piaget ja Bärbel Inhelder esittivät, että lapsi tulee formaalien operaatioiden kauteen noin 11–12-vuotiaana, murrosiässä. Nuori käyttää ajattelussaan symboleja. Tällöin nuori pystyy myös hypoteettis-deduktiiviseen päättelyyn eli soveltamaan yleisiä sääntöjä yksittäisiin tapauksiin.


title: Formaali ajattelu

text: Formaali ajattelu on Piaget'n kehitysteorian korkein vaihe, jonka kehitys on johdonmukainen jatke sensomotoriselle, esioperationaalille ja konkreetille ajattelulle. Sen aikana ajattelu kehittyy käsitteelliseksi, hypoteettiseksi, ja siinä sovelletaan erilaisia logiikan päättelysääntöjä. Skeemat eli toimintarakenteet muodostavat ajattelun kokonaisrakenteen, formaalin struktuurin. Skeemoja on useammanlaisia, mm. perustava skeema on muuttujien eristäminen ja kontrollointi. Korkeatasoisessa formaalissa ajattelussa kyetään esimerkiksi luomaan kokeellinen asetelma jonkun tekijän vaikutuksen ymmärtämiseksi. Piaget ja Inheöder (1958) käyttivät luonnontieteellisiä tehtäviä, kuten heiluria, formaalin ajattelun mittaamiseen.


title: Formaali ajattelu

text: Suomessa formaalin ajattelun tutkimusta ovat tehneet Hautamäki (1984) ja Seppälä (2013) (vrt. Kallio, 2011). Näissä tutkimuksissa on todettu, että formaali ajattelu ei ole Suomessa kaikilla esiintyvä kehitysvaihe nuorilla eikä edes korkeakouluopiskelijoilla. Korkeimmillaan noin 2/3 korkeakouluopiskelijoista hallitsee tämän ajattelumuodon (Seppälä, 2013). Tulokset vahvistavat kansainvälisiä havaintoja siitä, että Piaget oli ylioptimistinen siinä, että hän oletti formaalin ajattelun olen universaali kaikkien nuorten ja aikuisten hallitsema taito.


title: Formaali ajattelu

text: Formaalin ajattelun jälkeisenä uutena kehitysvaiheena on pidetty postformaalia ajattelua, mutta tätä ei pidetä yleisesti hyväksyttynä kehitysvaiheena. Tällaiseen "postformaaliin ajatteluun" katsotaan sisältyväksi relativistinen (suhteellinen) ja dialektinen (ristiitoja yhdistävä) ajattelu (Kallio, 2016). Tutkimuksessa on väitetty (Kallio, emt.) että ristiriitoja ratkaiseva ajattelu on osa viisautta , tosin viisauteen ilmiönä sisältyy myös laajemmin personallisuuteen, tunteisiin ja eettiseen arviointiin liittyviä piirteitä.


title: Yotsuba&!

text: Yotsuba&! (よつばと! "Yotsuba to!") on edelleen jatkuva mangasarja Kiyohiko Azumalta, Azumanga Daioh'n tekijältä. Vuosina 2005-2007 sarjaa julkaisi englanniksi ADV Manga, nykyinen julkaisija on Yen Press. Japanissa sitä julkaistaan seinenlehti Dengeki Daioh'ssa.


title: Yotsuba&!

text: Suomalainen fanikäännösryhmä Nordic Anime käänsi sarjaa suomeksi muutaman pokkarin verran ennen toimintansa lopettamista 12.12.2005. Punainen Jättiläinen alkoi julkaista sarjaa huhtikuussa 2008. Sarjan yhdeksäs osa palkittiin Suomessa vuonna 2011 DesuTalks-seminaarissa parhaana mangajulkaisuna.


title: Yotsuba&!

text: Sarja keskittyy viisivuotiaan Yotsuba Koiwai -tytön arkielämään. Yotsuba on iloinen, utelias ja outo; itse asiassa niin outo, että jopa hänen oma isänsä kutsuu häntä oudoksi. Koska hän on kasvanut saarella ja muuttaa isänsä kanssa kaupunkiin vasta tarinan alkaessa hän on myös täydellisen tietämätön monista asioista, joista hänen ikäisensä tytön luulisi tietävän; näihin kuuluvat esimerkiksi ovikellot, liukuportaat ja jopa leikkikentän keinut. Tämä ei vain lisää hänen outouttaan, vaan antaa myös aiheita hauskoihin tarinoihin siitä kuinka hän oppii ja ymmärtää (väärin) nämä jokapäiväiset asiat. Hän ja hänen isänsä ovat juuri muuttaneet uuteen asuntoon tämän parhaan kaverin Jambon avustuksella. Yotsuba tekee suuren vaikutuksen naapurissa asuvan Ayasen perheen kolmeen tyttöön, Asagiin, Enaan ja Fuukaan, joiden kommellukset hänen kanssaan päätyvät usein riemastuttaviin seikkailuihin.


title: Yotsuba&!

text: Vaikka sarjassa ei ole varsinaista juonta ja sen tarina on pääosin "ei mitään", manga keskittyy Yotsuban matkaan elämästä oppimiseen ja uusien asioiden löytämiseen. Tuona aikana lukija on tavallaan samalla matkalla oppimassa uusia asioita hahmoista, erityisesti Yotsubasta. Jokaisella luvulla on oma teemansa, joissa Yotsuba usein näkee tai kokee jotain ensimmäistä kertaa. Luvut on nimetty vastaavasti: "Yotsuba ja sade", "Yotsuba ja elefantti", "Yotsuba ja ilmastonmuutos", jne.


title: Yotsuba&!

text: Yotsuba Koiwai / "Yotsuba" (小岩井よつば "Koiwai Yotsuba" / よつば "Yotsuba") on tarinan päähenkilö. Hän on 5-vuotias, ja osoittaa lapsenomaista ihmetystään kaikkea näkemäänsä uutta kohtaan. Hänen kykynsä löytää jotain hyvää lähes jokaisesta asiasta on vertaansa vailla, ja hänen jatkuva iloisuutensa näyttää tarttuvan muihinkin hahmoihin. Ennen muuttamistaan nykyiseen taloonsa hän ilmeisesti asui isovanhempiensa luona saarella jossain ("vasemmalla", kuten Yotsuba sanoo). Hänen vanhemmistaan tiedetään vähän; vain se, että Yotsuba oli orpo ja että Koiwai otti hänet huostaansa. Kuitenkaan tämä asia asia ei tunnu häiritsevän Yotsubaa tippaakaan. Yotsuba aiheuttaa aina pikkuisen hämminkiä naapurustossa tai minne ikinä meneekin, mutta hänelle ei voi suuttua.


title: Yotsuba&!

text: Yousuke Koiwai / "Isä" (小岩井葉介 "Koiwai Yōsuke" / とーちゃん "tō-chan") on Yotsuban adoptioisä. Syitä siihen, miksi hän päätyi kasvattamaan Yotsubaa yksin, ei tiedetä, mutta hän kohtelee Yotsubaa kuin omaa lastaan. Hän on kotona töitä tekevä kääntäjä, mutta sitä mitä ja mistä hän kääntää ei lukijoille kerrota (koska se ei kiinnosta Yotsubaa). Hänellä on rento asenne asioihin, ja pitää aina t-paitaa ja bokserishortseja kotona ollessaan. Hän tuntuu ajoittain turhautuvan kiireellisiin töihinsä, mutta kun hän saa ne valmiiksi, hän on enemmän kuin iloinen saadessaan pitää hauskaa Yotsuban kanssa.


title: Yotsuba&!

text: Ayaset asuvat naapurissa ja ovat tärkeässä osassa Yotsuban tekemisissä.


title: Yotsuba&!

text: Asagi Ayase (綾瀬あさぎ "Ayase Asagi") on vanhin Ayasen sisaruksista. Hänen ikäänsä ei ole paljastettu, mutta hän opiskelee yliopistossa ja on ilmeisesti vain kesän kotona. Asagi on viehättävä ja aikuismainen, mutta hänellä on taipumus olla välinpitämätön ja kiusata muita ihmisiä, erityisesti äitiänsä.


title: Yotsuba&!

text: Fuuka Ayase (綾瀬風香 "Ayase Fūka") on keskimmäinen Ayasen sisaruksista, 16-vuotias opiskelija paikallisessa lukiossa, ja kaikkein vastuuntuntoisin kolmesta. Hän löytää jatkuvasti itsensä "auttamasta" Koiwain perhettä, vaikka hänen ei olisikaan tarkoitus. Hänestä on kuitenkin tullut melko hyvä ystävä Yotsuban kanssa. Yotsuba näyttää uskovan, että Fuuka on ihastunut hänen isäänsä, minkä Fuuka kieltää ehkä vähän liiankin äänekkäästi. Yksi sarjan vakiovitseitä on se, että Fuuka on surkea piirtämään ja hän pitää aina outoja paitoja (esimerkiksi kakkospokkarin alussa hänen paidassaan on kuva Azumanga Daiohista tutusta Chiyo-chanin "isästä").


title: Yotsuba&!

text: Ena Ayase (綾瀬恵那 "Ayase Ena") on nuorin Ayasen sisaruksista ja lähin vastine Yotsuballe sarjan päähenkilöistä, vaikka hän onkin muutaman vuoden vanhempi. Ena on ikäisekseen herkkä ja yrittää olla vastuuntuntoinen (käyttämällä vähemmän ilmastointilaitetta), mutta nauttii myös mahdollisuuksista leikkiä ja pitää hauskaa. Hän nauttii piirtämisestä (missä hän on aika taitava), ja masentuu helposti.


title: Yotsuba&!

text: Rouva Ayase (綾瀬家の母 "Ayase-ka no Haha" / かーちゃん "Kā-chan", "äiti") on Ayasen siskosten äiti, ja saa Yotsuban säännöllisesti vieraakseen. Yotsuban tapa kutsua häntä äidiksi on hänestä samaan aikaan ärsyttävää ja ihastuttavaa. Hän on jatkuvasti turhautunut Asagiin ja on monien hänen pilojensa kohde. Hän myös pitää makeasta syöden useasti jäätelöä, kakkua jne.


title: Yotsuba&!

text: Herra Ayase (綾瀬家の父 "Ayase-ka no Chichi", "isä") ei ole lähes koskaan kotona, ainakaan päivisin. Asagi kiusaa häntä armotta jatkuvan poissaolon vuoksi, mutta hänellä tuntuu olevan hyvä suhde muuhun perheeseen.


title: Yotsuba&!

text: Takashi Takeda / "Jambo" (竹田隆 "Takeda Takashi" / ジャンボ "Janbo") on Yotsuban ja Kowain hyvä ystävä jo ajalta kauan ennen kuin he muuttivat uuteen kaupunkiin. Hän auttoi heitä muuttamaan uuteen taloon, ja on ehkä ollut yksi syy heidän muuttonsa (tai ainakin hänellä on ollut jotain vaikutusta, koska hän asui kaupungissa jo ennen heitä). Hän on 210 cm pitkä, ja häntä kutsutaankin hänen lempinimellään "Jambo". Takashi työskentelee isänsä kukkakaupassa. Vaikka hän ei kuulukaan Koiwain perheeseen, hän on usein heidän luonaan ja häntä kohdellaan kuin perheenjäsentä. Hän on ihastunut Asagiin ja on jatkuvasti hermostunut tämän läsnä ollessa tai tästä puhuttaessa joten hän käyttää usein Yotsuban ystävyyttä Asagiin päästäkseen lähemmäs tätä, vaikka se epäonnistuukin lähes poikkeuksetta.


title: Yotsuba&!

text: Miura Hayasaka (早坂みうら "Hayasaka Miura") on Enan ystävä. Hän on kiltti, mutta usein varsin tunteeton ja ajattelematon, erityisesti Yotsubaa kohtaan. Hänen melko poikamainen ulkomuotonsa on johtanut hänet Jambon kiusattavaksi, jolle hän aina nopeasti kostaa.


title: Yotsuba&!

text: Torako (虎子) on Asagin kaveri. Hän polttaa jatkuvasti ja näyttää olevan pakkomielteinen olemaan cool. Tämän vuoksi Yotsuban oudot jutut ärsyttävät häntä usein.


title: Yotsuba&!

text: Yanda on Koiwain ja Jambon vanha kaveri. Hänet mainitaan jo ensimmäisessä sarjakuvassa, mutta itse hän ilmestyy vasta myöhemmin. Yanda on melko lapsellinen ja kiusaa Yotsubaa, mutta on kaikesta huolimatta ihan mukava. Yandan ensiesiintymisessä hän yritti päästä Yotsuban kotiin kun tyttö oli yksin kotona. Yanda huomasi myös Asagin kauneuden ja pitää tätä jonkinlaisena mallina.


title: Jevgeni Kulikov

text: Jevgeni Nikolajevitš Kulikov (s. 25. toukokuuta 1950) on venäläinen pikaluistelun olympiavoittaja, joka aktiiviuransa aikana edusti Neuvostoliittoa. Hänen paras matkansa oli 500 metriä.


title: Jevgeni Kulikov

text: Vuonna 1975 Kulikovista tuli ensimmäinen luistelija maailmassa, joka luisteli 500 metriä alle 38 sekunnin. Kahden viikon aikana hän paransi omaa maailmanennätystä peräti kolme kertaa, viimeisellään aikaan 37,00. Hänen ennätyksensä säilyi voimassa kahdeksan vuotta. Samaisena vuonna hänelle myönnettiin Oscar-patsas. Sprintterien MM-kisoissa hän saavutti hopeaa.


title: Jevgeni Kulikov

text: Innsbruckin 1976 olympialaisten 500 metrillä Kulikov luisteli kuumeisena ja vilustuneena, mutta voitti tästä huolimatta kultamitalin olympiaennätyksellä 39,17 s. Neljä vuotta myöhemmin Lake Placidin olympialaisissa hän oli 500 metrillä hopealla ajalla 38,37 s. Vuonna 1977 hän oli sprintterien MM-kisoissa kolmas. Vuonna 1981 hän paransi vielä omaa 500 metrin maailmanennätystään ja luisteli matkan ensimmäisenä ihmisenä alle 37 sekunnin. Uransa aikana hän teki kaikkiaan yhdeksän maailmanennätystä.


title: Varangin niemimaa

text: Varangin niemimaa (, , kveeniksi "Varenkinniemi") on Finnmarkin läänissä Norjan koilliskolkassa sijaitseva Barentsinmereen työntyvä niemimaa. Lännessä sen rajaa Tenovuono ja etelälaitaa reunustaa Varanginvuono.


title: Varangin niemimaa

text: Varangin niemimaalla sijaitsevia kuntia ovat Vesisaari, Vuoreija, Berlevåg ja Båtsfjord, joilla on samannimiset keskustaajamat, sekä Uuniemi ("Unjárga-Nesseby").


title: Varangin niemimaa

text: Niemimaata hallitsee tunturikasvillisuus. Korkein kohta Stangnestind kohoaa 724 m merenpinnan yläpuolella. Vuonna 2006 perustettu Varangin niemimaan kansallispuisto ("Varangerhalvøya nasjonalpark") kattaa suuren osan niemimaata.


title: Tsukihime

text: Tsukihime (月姫) on TYPE-MOON-yrityksen visuaalinen romaani, jonka pohjalta tehtiin myös 12-osainen anime Shingetsutan Tsukihime (真月譚月姫) ja manga, joka on toistaiseksi kesken. Tsukihime-peli saavutti Japanissa doujinshi-taustaansa nähden paljon huomiota omalaatuisen tarinankerrontansa ja yksityiskohtaisen taustajuonen ansiosta. Alun perin Tsukihime julkaistiin joulukuussa 2000, ja pian tammikuussa 2001 TYPE-MOON julkaisi Tsukihime PLUS+DISKin, joka sisälsi sivujuonia ja sarjaan liittyvää materiaalia. Elokuussa 2001 seurasi Tsukihimen jatko-osa, Kagetsu Tōya. Huhtikuussa 2003 kaikki kolme levyä ja kasa lisämateriaalia, kuin myös pelin uudelleenmiksattu ääniraita, julkaistiin Tsuki-Bako-nimisessä kokoelmassa.


title: Tsukihime

text: Tsukihime-anime esitettiin alun perin 9.10.2003 ja 25.12.2003 välisenä aikana TBS- ja BS-i-kanavilla. Englanninkielinen julkaisu kulkee nimellä Lunar Legend Tsukihime.


title: Tsukihime

text:
Alkumusiikki
Loppumusiikki


title: Terry McDermott (pikaluistelija)

text: Richard Terrance "Terry" McDermott (s. 20. syyskuuta 1940 Essexville, Michigan, Yhdysvallat) on yhdysvaltalainen pikaluistelun olympiavoittaja. Hänen päämatkansa oli 500 metriä.


title: Terry McDermott (pikaluistelija)

text: Kansainvälisellä tasolla McDermott kilpaili ainoastaan talviolympialaisissa. Squaw Valleyn kisoissa 1960 hän oli 500 metrillä seitsemäs ajalla 40,9 s. Innsbruckissa 1964 hän voitti samalla matkalla kaikkien yllätykseksi olympiakultaa ajalla 40,1 s jättäen taakseen ennakkosuosikki Jevgeni Grišinin. McDermottilla oli jaloissaan valmentaja Leo Freisingerilta lainatut luistimet. Rouva Freisingerilta hän sai onnea tuottavan neulan, jollaisen oli aiemmin saanut naisten puolella menestynyt Lidija Skoblikova Grenoblessa 1968 McDermott jakoi 500 metrillä loppuajalla 40,5 s hopeasijan Magne Thomassenin kanssa 0,2 sekuntia voittaja Erhard Kelleristä jääneenä.


title: Terry McDermott (pikaluistelija)

text: Lake Placidin 1980 talviolympialaisten avajaisissa McDermott vannoi tuomarien valan.


title: Terry McDermott

text: Terry McDermott voi tarkoittaa seuraavia henkilöitä:


title: Mirror Ball

text: Mirror Ball on kanadalaisen folk/rock/country-muusikon Neil Youngin albumi. Albumilla taustoja soittaa Pearl Jam -yhtye. Neil Young oli tavannut 1992 Eddie Vedderin ja pyysi Pearl Jamin soittamaan Bridge School Benefit -konserttiin. Tästä alkoi Neil Youngin ja Pearl Jamin yhteistyö. Mirror Ballin lisäksi he julkaisivat kahden kappaleen levyn "Merkin Ball", joka sisältää Vedderin sävellykset "I Got Id" ja "Long Road".


title: Ants Antson

text: Ants Antson (11. marraskuuta 1938 Tallinna – 31. lokakuuta 2015) oli virolainen pikaluistelija ja olympiavoittaja, joka edusti aktiiviurallaan Neuvostoliittoa.


title: Ants Antson

text: Antson kuului vuodesta 1963 entisen huippuluistelija Boris Šilkovin valmentamaan Neuvostoliiton maajoukkueeseen. Vuonna 1964 Antson voitti Euroopan mestaruuden. Samana vuonna Innsbruckin olympialaisissa hän voitti kultaa 1 500 metrillä. Lisäksi hän luisteli 11. helmikuuta Oslossa 3 000 metrillä uuden maailmanennätyksen 4.27,3. Saavutustensa myötä hänelle myönnettiin Oscar Mathisen -palkinto. Samoin hänet valittiin vuonna 1964 Viron vuoden urheilijaksi.


title: Ants Antson

text: Antson edusti MM- ja EM-kisoissa Neuvostoliittoa. MM-kisoissa hän oli 15:s vuonna 1964, viides vuonna 1965, 15:s vuonna 1966 ja neljäs vuonna 1967. Vuoden 1964 Euroopan mestaruuden jälkeen hän oli kuudes vuonna 1965, 12:s vuonna 1966, neljäs vuonna 1967 ja 16:s vuonna 1968.


title: Ants Antson

text: Vuonna 1967 Antson voitti Neuvostoliiton yleisluistelumestaruuden. Hopeaa hän saavutti vuosina 1965 ja 1968 ja pronssia 1966.


title: Ants Antson

text: Uransa jälkeen Antson toimi Tallinnan Kalevissa vuosina 1970–1977 valmennustehtävissä erityisesti pyöräilijöiden valmentajana. Sen jälkeen hän johti Tallinnan Pyöräilyvelodromia. Vuosina 1993–2000 hän oli Tallinnan kaupunginhallituksessa ja osastopäällikkönä Viron Kulttuuri- ja urheiluministeriössä. Antsonilla oli kunniatehtävä kantaa juuri itsenäisyytensä takaisin saaneen Viron joukkueen lippua Albertvillen talviolympialaisissa 1992.


title: Ants Antson

text: Antson kuoli 76-vuotiaana 31. lokakuuta 2015.Parhaimmillaan Antson oli ”aateliskalenterin” neljännellä sijalla.


title: Suunujoki

text: Suunujoki (myös Suununjoki tai Sununjoki, ) on Ääniseen virtaavan Suunujoen vesistön laskujoki Karjalan tasavallassa Venäjällä.


title: Suunujoki

text: Suunujoen pituus Himolanjärvestä Ääniseen on 276 (280) kilometriä pitkä. Toisinaan myös Himolanjärveen laskeva Soimijoki ja sen lähdehaara Koljakkoja lasketaan Suunujoen osiksi, jolloin joen pituus on 320 km. Suunujoen leveys on joen alajuoksulla noin 125 metriä. Suurin mitattu syvyys joessa on 13 metriä.


title: Suunujoki

text: Himolanjärvestä Suunujoki virtaa useiden pikkujärvien, muun muassa Porajärven, läpi kohti kaakkoa ja laskee Lintujärveen, josta se kääntyy kohti itää ja laskee Ala-Suunujärveen. Lintujärven ja Ala-Suunujärven välillä Suunujokeen laskee Vaatsilanjärven reitti etelästä sekä Semštšajoki ja Päljärvi pohjoisesta. Ala-Suunujärvestä Suunujoki virtaa kohti kaakkoa ja laskee Äänisen Kontupohjanlahteen.


title: Suunujoki

text: Suunujoessa on useita koskia, joista suurimmat ovat Hirvas, Porokoski ja Kivatsu. Joen varrella on Kivatsun luonnonpuisto. Joen suussa on suuri voimalaitos.


title: Petit Palais

text: Petit Palais on Pariisissa Ranskassa sijaitseva museo. Se rakennettiin Pariisin maailmannäyttelyä varten vuonna 1900. Arkkitehtina toimi Charles-Louis Girault. Nykyään rakennuksessa toimii Pariisin kaupungin taidemuseo (ransk. "Musée des Beaux-Arts de la Ville de Paris").


title: Petit Palais

text:
Museon nykyiset näyttelyt jakautuvat kolmeen osaan: Dutuit-kokoelma, johon kuuluu teoksia keskiajalta ja renessanssin aikakaudelta, Tuck-kokoelma, johon kuuluu huonekaluja 1700-luvulta, ja Pariisin kaupungin kokoelma, johon kuuluu ranskalaisten taiteilijoiden, kuten Jean Auguste Dominique Ingres'n, Eugène Delacroix'n ja Gustave Courbet'n teoksia.
Puolipyöreää sisäpihaa ympäröivä rakennus on samannäköinen kuin lähellä oleva Grand Palais. Sen joonialaiset pylväät, sisäänkäynti ja kupoli taas muistuttavat joen toisella puolella olevaa Invalidikirkkoa.


title: Morris

text: Maurice de Bevere (1. joulukuuta 1923 Kortrijk, Belgia – 16. heinäkuuta 2001 Bryssel), joka tunnetaan paremmin nimellä Morris, oli belgialainen sarjakuvantekijä ja Lucky Luken luoja. Hänen taiteilijanimensä on johdettu etunimestä, joka lausutaan ”moris”.


title: Morris

text: Morris aloitti piirtäjänuransa pienellä ja lyhytikäisellä CBA-animaatiostudiolla, missä hän tapasi Peyon ja André Franquinin.


title: Morris

text: Vuonna 1947 Morris loi Lucky Luken "Spirou"-sarjakuvalehteen. Spiroussa Morris, Jijé, André Franquin ja Will tunnettiin ”neljän koplana”. Heidän kehittämäänsä tyyliä alettiin myöhemmin kutsua Marcinellen koulukunnaksi, sillä Spiroun kustantajan Dupuis’n toimitilat sijaitsivat tuolloin Marcinellessa lähellä Charleroita.


title: Morris

text: Lucky Luke on yksinäinen cowboy, joka kiertelee villissä lännessä auttaen hädänalaisia apunaan uskollinen ratsunsa Jolly Jumper. Lucky Luken hahmon esikuvana väitetään olleen Morrisin vuokraemännän, joka poltti tupakkaa ja hyräili laulua ”I’m Lonely Tonight”. Sankarin nimen Morris halusi amerikkalaishenkisen sointuvaksi Donald Duckin (Aku Ankka) tapaan. Lucky Lukea uskollisesti seuraavan Rantanplan-koiran nimi taas muistuttaa Rin Tin Tinin nimeä.


title: Morris

text: Ensimmäiset 31 Lucky Luke -seikkailua julkaistiin Dupuis-kustantamon Spiroussa, mutta vuonna 1968 tarinoiden "Postivaunut" ja "Arkajalka" välillä Morris jätti Dupuis’n ja siirtyi Dargaudin "Pilote"-lehteen.


title: Morris

text: Morris matkusteli Yhdysvalloissa työtovereidensa Jijén ja André Franquinin kanssa asuen siellä kuusi vuotta, jolloin hän keräsi lisää aineistoa sankarinsa seikkailuja varten. Siellä hän kohtasi myös Jack Davisin ja Harvey Kurtzmanin, Mad-lehden perustajat. Tuona aikana hän tapasi myös René Goscinnyn, Asterixista tunnetun ranskalaisen sarjakuvakirjoittajan, joka kirjoitti monet parhaista Lucky Luke -tarinoista ennen kuolemaansa 1977.


title: Morris

text: Toisin kuin monet kollegansa, Morris ei tehnyt useita eri sarjoja, vaikka hän tekikin paljon tarinakuvituksia 1940- ja 1950-luvulla. 1990-luvulla hän irrotti Lucky Lukesta omaksi sarjakseen Rantanplanin, lännen tyhmimmän koiran.


title: Myllyoja (Heinola)

text: Myllyoja on pientalovaltainen kaupunginosa Heinolassa keskustasta noin viisi kilometriä etelään.


title: Myllyoja (Heinola)

text: Lahti–Heinola-rata kulkee Myllyojan kautta. Radalta on pistoraide viereiselle Kuusakoski Oy:n romuautojen, kierrätysmetallien ja muun materiaalin käsittelylaitokselle.


title: Myllyoja (Heinola)

text: Myllyojalla oli aiemmin peruskoulun ala-aste, mutta koulu jouduttiin sulkemaan homeongelman vuoksi.


title: Myllyoja (Heinola)

text: Koulu toimii edelleen entisen koulurakennuksen tontilla väistötiloissa.


title: Myllyoja (Heinola)

text: Myllyoja kuului ennen kuntaliitosta Heinolan maalaiskuntaan.


title: Myllyoja (Heinola)

text: Tenavatähden kilpailija Ella Lahtinen on kotoisin Myllyojalta.


title: Halloween II – tappajan paluu

text: Halloween II – tappajan paluu (engl. "Halloween II") on vuonna 1981 tehty yhdysvaltalainen kauhuelokuva ja ensimmäinen jatko-osa elokuvalle "Halloween - naamioiden yö". Elokuvan on ohjannut Rick Rosenthal, ja sen pääosissa jatkavat Donald Pleasence ja Jamie Lee Curtis.


title: Halloween II – tappajan paluu

text: "Halloween 2" on alkuperäiselokuvan jatko-osista ainoa John Carpenterin ja Debra Hillin käsikirjoittama.


title: Halloween II – tappajan paluu

text: Elokuva alkaa siitä mihin ensimmäinen osa päättyi. Sarjamurhaaja Michael Myersia on ammuttu kuusi kertaa, mutta hän on yhä elossa ja vapaalla jalalla. Laurie Strode kiidätetään loukkaantuneena sairaalaan, ja samaan aikaan tohtori Loomis yrittää löytää kadonnutta Myersia. Tämä on kuitenkin päättänyt saada Laurien hengiltä ja suuntaa kulkunsa Haddonfieldin sairaalaan.


title: Halloween II – tappajan paluu

text: Myersin tappaessa sairaalan henkilökuntaa tohtori Loomis saa selville, että Laurie on Myersin sisko. Loomis saapuu Haddonfieldin sairaalaan ja löytää sieltä Myersin ja Laurien. Myersia ammutaan taas useamman kerran, mutta mies ei pysähdy vaan puukottaa Loomisia. Laurie ampuu Myersia silmiin kaksi kertaa ja saa tämän sokeutumaan. Myersin huitoessa veitsellä Loomis täyttää huoneen kaasulla ja käskee Laurien paeta. Hän sytyttää tupakansytyttimen, ja huoneessa oleva kaasu räjähtää. Vähän matkan päässä suojassa oleva Laurie katsoo palavaan käytävään, jossa ilmiliekeissä oleva Myers kävelee häntä kohti, mutta lopulta tuupertuu maahan. Viranomaiset saapuvat paikalle ja Laurie lähtee ambulanssin kyydissä toiseen sairaalaan.


title: Halloween II – tappajan paluu

text: Valtion elokuvatarkastamo määräsi elokuvalle ennakkotarkastuksessa 18.2.1982 ikärajan KK (Kokonaan kielletty), joten sitä ei ollut laillista Suomessa esittää eikä levittää. Syyskuussa 1982 tarkastamo kuitenkin salli elokuvasta noin 50 sekuntia lyhennetyn version ikärajalla K18. "Video-oppaassa" vuodelta 1994 Kari Salminen arvioi elokuvan Suomen markkinoille sensuroitua VHS-versiota ja pitää sen ikävimpänä piirteenä koomista psykologisointia, kuten ”me kaikki pelkäämme pahaa sisimmässämme”. Hän antaa elokuvalle kaksi tähteä viidestä, mikä teoksen mukaan vastaa sanallista arviota ”keskinkertainen”.


title: Kabaree

text: Kabaree on viihteen muoto, joka yhdistää laulua, tanssia, komediaa ja teatteria. Tyypillisesti kabareeta esitetään ravintoloissa ja yökerhoissa, joissa yleisö istuu pöytien ääressä nauttien samalla drinkkejä. Tunnetuimpia kabareeravintoloita lienevät Moulin Rouge sekä Lido de Paris.


title: Kabaree

text: Kabaree sai alkunsa Pariisissa Belle Époque -aikakaudella 1800-luvun loppupuolella. Ihmiset viihtyivät kabareissa, sillä siellä saattoi syödä, tupakoida ja jutella ottamatta hattua pois päästä, eikä tarvinnut noudattaa kaikkia yhteiskunnan sääntöjä. Hinnat olivat halpoja, ja kabareissa kävivät niin rikkaat kuin työväenluokkakin. 1900-luvulla ensimmäisen maailmansodan lähestyessä hinnat nousivat, ja kabaree muuttui vain rikkaiden huviksi.


title: Kabaree

text: Ensimmäinen kabareeravintola, Rodolphe Salis’n ”cabaret artistique”, avattiin Montmartreen vuonna 1881. Sille annettiin pian uusi nimi Le Chat Noir (Musta kissa). Siitä tuli paikka, jossa aloittelevat kabaree-esiintyjät kokeilivat uusia esityksiään.


title: Kabaree

text: Moulin Rouge rakennettiin vuonna 1889 Pigallen punaisten lyhtyjen alueelle lähelle Montmartrea. Se on kuuluisa katollaan olevasta suuresta punaisesta tuulimyllystä.


title: Kabaree

text: Folies Bergère houkutteli suuria väkijoukkoja, vaikka se oli kalliimpi kuin muut kabareeravintolat. Se oli suosionsa huipulla 1890-luvulta 1920-luvulle. Siellä esiintyi muun muassa Joséphine Baker.


title: Kabaree

text: Champs-Élysées-kadulla sijaitseva Le Lido perustettiin vuonna 1946. Siellä on esiintynyt useita kuuluisia henkilöitä kuten Édith Piaf, Laurel & Hardy, Shirley MacLaine, Elton John, Marlene Dietrich, Maurice Chevalier ja Noël Coward.


title: Imettäjä

text: Imettäjä on nainen, joka imettää vauvaa tämän äidin puolesta.


title: Imettäjä

text: Imettäjä täydentää tai korvaa vauvan oman äidin suorittamaa imettämistä vauvan rintaruokinnan aikana. Syitä tähän voi olla vähäinen rintamaidon eritys, äidin sairaus tai haluttomuus imettää - toisinaan jopa imetyspelko. Äidin päihdeongelmat saattavat myös olla este imetykselle.


title: Imettäjä

text: Äidin synnyttäessä useamman lapsen kerralla voi imettäjän käyttö olla perusteltua riittävän maitomäärän takaamiseksi kaikille lapsille.


title: Imettäjä

text: Imettäjän käyttö on nykyään harvinaista teollisuusmaissa. Suomessa on lisäksi kattava sairaaloiden ja sairaanhoitopiirien äidinmaitokeskusten verkosto. Imettäjiä esiintyy sitä vastoin edelleen kehitysmaissa. Kätilön avustaessa kotisynnytyksessä, hän voi toimia samalla myös imettäjänä.


title: Imettäjä

text: Yleinen käsitys on, ettei nainen pysty imettämään ilman raskauden läpikäyntiä. Naisella maidon eritys on toisinaan mahdollista käynnistää säännöllisellä nännipihan ja nännin hierontakäsittelyllä. Samalla periaatteella aikaisemmin synnyttänyt nainen saattaa pystyä aktivoimaan maidon erityksen.


title: Imettäjä

text: Imettäjinä toimineita naisia mainitaan jo muinaisissa egyptiläisissä ja heprealaisissa kirjallisissa lähteissä, kuten myös Raamatussa. Aikojen saatossa imettäjän käyttöön on usein liittynyt käsitys imettämisen sopimattomuudesta henkilön arvolle. Imettäjän käyttö on saattanut toimia osoituksena perheen vauraudesta. Myös tietoisuus imetyksen raskautta ehkäisevästä vaikutuksesta on saattanut olla syy imettäjän käyttöön.


title: Carlos Lopes

text: Carlos Alberto de Sousa Lopes (s. 18. helmikuuta 1947 Vildemoinhos) on portugalilainen kestävyysjuoksija ja olympiavoittaja. Lopesista tuli Portugalin ensimmäinen olympiakultamitalisti voittaessaan maratonjuoksun Los Angelesin kisoissa vuonna 1984.


title: Carlos Lopes

text: Lopes nousi huipulle vasta kypsässä iässä. Hän oli 24-vuotiaana mukana Helsingin EM-kisoissa vuonna 1971 jääden 10 000 metrillä viimeiseksi. Münchenin olympialaisissa 1972 hän karsiutui alkuerissä ja kaksi vuotta myöhemmin Rooman EM-kisoissa matka päättyi keskeytykseen.


title: Carlos Lopes

text: Vuonna 1976 Lopes aloitti juoksukauden voittamalla maastojuoksun maailmanmestaruuden Walesissa. Ennen kautta hän oli menestynyt varsin keskinkertaisesti. Montrealin olympialaisten 10 000 metrin juoksussa hän lähti johtamaan neljästä kilometristä eteenpäin ja ainoa joka pystyi seuraamaan häntä oli puolustava mestari Lasse Virén. Kierros jäljellä Virén ohitti Lopesin ja voitti kultaa, Lopes oli selvä kakkonen.


title: Carlos Lopes

text: Vuonna 1977 Lopes oli maastojuoksun MM-kisoissa kakkonen. Sen jälkeen hän palasi huipulle vasta vuonna 1982, jolloin hän teki Oslossa uuden 10 000 metrin juoksun Euroopan ennätyksen. Hänen aikansa 27.24,39 rikkoi hänen maanmiehensä Fernando Mameden tekemän ennätysajan. Vuonna 1983 hän voitti maastojuoksun maailmanmestaruuden Gatesheadissa.


title: Carlos Lopes

text: Lopes osallistui ensi kertaa maratonille vuoden 1982 lopussa (New York), mutta ei päässyt maaliin törmättyään katselijaan. Seuraavassa maratonissaan Rotterdamissa hän sijoittui toiseksi Australian Rob de Castellalle kaksi sekuntia hävinneenä. Lopesin aika 2.08.39 oli uusi Euroopan ennätys. Yleisurheilun MM-kisoissa Helsingissä Lopes oli 10 000 metrillä kuudes.


title: Carlos Lopes

text: Vuosi 1984 oli Lopesin paras. Hän uusi maastojuoksun mestaruutensa New Jerseyssä tuhansien portugalilaisten siirtolaisten edessä. Tukholmassa hän auttoi Mamedea voittamaan ja rikkomaan 10 000 metrin maailmanennätyksen (27.13,81). Lopes itse oli toinen.


title: Carlos Lopes

text: Juuri ennen Los Angelesin kisoja auto törmäsi Lopesiin Lissabonissa. Juoksijan onneksi hän ei loukkaantunut pahemmin. Erittäin kuumissa ja kosteissa oloissa juostulla olympiamaratonilla 37-vuotias Lopes aloitti kiihdyttää vauhtiaan 34,5 kilometrin kohdalla. Seuraaviin viiteen kilometriin hän käytti ainoastaan 14 minuuttia 35 sekuntia. Lopulta hän voitti 35 sekunnin erolla olympiakultaa silloisella olympiaennätyksellä 2.09.21.


title: Carlos Lopes

text: Vuonna 1985 Lopes voitti 1. tammikuuta São Paulon 12,64 kilometrin uudenvuodenjuoksun. Hän voitti samana vuonna kolmannen maastojuoksun maailmanmestaruutensa Lissabonissa käydyissä kisoissa. Vuoden 1985 Rotterdamin maratonilla hän voitti uudella maailmanennätysajalla 2.07.12. Se oli 54 sekuntia alle entisen ennätyksen ja ensimmäinen kerta kun 42,195 kilometriä juostiin alle 2 tunnin 8 minuutin. Tämä on toistaiseksi viimeinen kerta, kun eurooppalainen on pitänyt hallussaan miesten maratonin maailmanennätystä.


title: Sähköntuotanto

text: Sähköntuotanto on energiantuotantoa, jossa erilaisia primäärienergian muotoja muunnetaan sähköksi. Jossakin määrin sähköverkon kuormantasauksessa käytetään myös sekundaarisia energialähteitä kuten on kyse pumppuvoimaloiden suhteen.


title: Sähköntuotanto

text: Valtaosa ihmiskunnan käyttämästä sähköstä tuotetaan voimalaitoksissa muuntamalla mekaanista energiaa generaattorilla sähköksi. Mekaaninen energia saadaan joko suoraan luonnosta (esimerkiksi vesivoima ja tuulivoima) tai lämpövoimakoneella jostakin lämpöä tuottavasta prosessista (esimerkiksi ydinvoima, erilaisten polttoaineiden polttaminen ja geoterminen energia). Voimalaitoksista sähkö johdetaan sähköverkkoa pitkin kuluttajille.


title: Sähköntuotanto

text: Pieniä määriä sähköä tuotetaan ilman generaattoria ydinparistoilla, kemiallisilla paristoilla, aurinkokennoilla ja polttokennoilla, näiden tuotantotapojen ollessa kuitenkin yleensä julkisen sähköverkon ulkopuolella.


title: Sähköntuotanto

text: Samassa voimalaitoksessa voidaan tuottaa sekä sähköä että lämpöenergiaa lämmitykseen. Tätä kutsutaan sähkön ja lämmön yhteistuotannoksi.


title: Sähköntuotanto

text: Sähköntuotannon täytyy vastata tarkasti joka hetki kulutustilannetta. Valtakunnanverkon tasolla hetkelliset kulutusvaihtelut ovat pieniä suhteessa koko tuotantoon. Vakaana pysyvää tuotannon osaa sanotaan perusvoimaksi. Koska suuri osa voimalaitoksista on hitaasti säädettäviä ja tuottavat perusvoimaa, niin tuotannossa tarvitaan lisäksi nopeasti säädettävää säätövoimaa. Lisäksi tuotannossa täytyy varautua jonkin suuremman voimalaitoksen rikkoontumiseen. Tätä varten joudutaan pitämään reservissä voimalaitoksia varavoimana. Myös sähkönsiirtokapasiteetti on rajoite. Voimalaitokset on pyritty rakentamaan lähelle kuluttajia, jotta ei tarvittaisi suurta sähkönsiirtoverkkoa, joka myös hukkaisi osan sähköstä. Sähköverkon siirtokapasiteetin rajoitukset ovat ongelma tuulivoiman laajemmalle käytölle.


title: Sähköntuotanto

text: Sähköä on tuotettu keskitetysti 1800-luvun lopulta lähtien. Ensimmäisenä kaupallisena sähkövoimalaitoksena voidaan pitää Thomas Edisonin New Yorkiin 4. syyskuuta 1882 avaamaa Pearl Street Stationia.


title: Sähköntuotanto

text: Suomessa aloitti Tampereen kaupungin sähkölaitos toimintansa vuonna 1888 ensimmäisenä kunnallisena sähkölaitoksena.


title: Sähköntuotanto

text: Vuonna 2008 EU:n sähkökapasiteetti 791 GW jakautui: hiili 29 %, maakaasu 22 %, vesivoima 16 %, ydinvoima 16 %, tuulivoima 8 %, öljy 7 %, biomassa 1 % ja muut 1 %. Vuoteen 1995 verrattuna kapasiteetti kasvoi 259 GW ja ydinvoiman osuus väheni kaasun ja tuulivoiman eduksi. Vuosina 2000-2008 EU:n ydinvoiman määrä vähentyi - 6 251 MW ja tuulivoiman määrä kasvoi 55 271 MW. Vuonna 2008 sähköntuotannon lisäys oli tuulivoima 8484 MW, kaasu 6932 MW, öljy 2495 MW, hiili 762 MW, vesi 473 MW, biomassa 296 MW ja ydinvoima 60 MW.


title: Sähköntuotanto

text: Ruotsin energiaviranomaisten taulukon mukaan sähkönkulutus kasvoi henkeä kohti vuodessa 2004-2005 EU-15-maissa 0,7 % ja OECD-maissa 1,9 %. Kasvu tuotettiin fossiilisilla polttoaineilla.


title: Sähköntuotanto

text: Islanti ja Norja kuluttavat paljon sähköä asukasta kohti, mutta ne pystyvät luonnonolosuhteiden vuoksi tuottamaan sähkön lähes kokonaan uusiutuvalla energialla, Norjassa jopa vientiin.


title: Sähköntuotanto

text:
Suomen sähköntuotanto oli (2008) 87 247 GWh (16 339 kWh/asukas). Lisäksi sähkön nettotuonti on vaihdellut välillä 5-20 % kulutuksesta vuosittain.
Vuonna 2008 Suomen sähkön nettotuonti oli 12.772 GWh (2 392 kWh/asukas).


title: Sähköntuotanto

text: Sähkön kokonaiskulutuksesta vuosina 1990-2005 teollisuuden koko sähkönkulutus on ollut 52-54 % ja pelkän metsäteollisuuden osuus 30-32 % . Sähkönkulutus on kasvanut ko. vuosina noin 36 %. Lisäys on samaa suuruusluokkaa kaikilla sektoreilla: teollisuudessa, kotitalouksissa sekä palveluissa ja julkisessa kulutuksessa..


title: Sähköntuotanto

text: Vuonna 2005 Suomi pystyi tuomaan ennätyksellisen paljon vesivoimalla tuotettua sähköä, ja samalla lauhdesähkön tuotanto fossiilisilla polttoaineilla ja turpeella laski. Tämän johdosta energiantuotannon kasvihuonekaasupäästöt laskivat 33 % verrattuna edellisvuoden tilanteeseen. Myös metsäteollisuuden työmarkkinakiista vähensi päästöjä vähentyneen energiankulutuksen myötä.


title: Sähköntuotanto

text: Suomen ydinvoimakapasiteetti oli 2 671 MW vuoden 2008 alussa. Vuonna 2008 ydinvoimalla tuotettiin 22 038 GWh sähköä, eli noin neljännes Suomessa käytetystä sähköstä.


title: Sähköntuotanto

text: Olkiluodon ydinvoimalan rakenteilla olevan kolmannen yksikön (teho 1 600 MW, vuosituotanto n. 13 TWh) valmistuessa ydinvoiman osuus Suomen sähköntuotannosta tulee olemaan noin 35 TWh. Vuonna 2010 eduskunta teki päätöksen uusien ydinvoimalahankkeiden hyväksymisestä. Rakentamisluvan sai Fennovoima, joka aloitti ydinvoimalan rakentamisen Pyhäjoen Hanhikivelle vuonna 2012.


title: Sähköntuotanto

text:
Suomi on poikkeuksellisen riippuvainen sähkön tuonnista: jopa 15–20 % kulutuksesta joudutaan kattamaan tuontisähköllä. Voimakas tuontiriippuvuus on riski huoltovarmuudelle.
Euroopassa ei juuri missään sähkön tuontiosuus nouse niin suureksi kuin Suomessa. Venäjältä sähköä tuodaan Suomeen nykyisin yli 11 TWh vuodessa.
Koko EU:ssa Venäjältä tuodun sähkön osuus on noin 2 %.


title: Sähköntuotanto

text: Eduskunnan hyväksymän ilmasto- ja energiastrategian mukaan Suomen oman tuotantokapasiteetin tulee pystyä kattamaan huipun aikainen sähkönkulutus kaikissa kysyntätilanteissa. Vuonna 2010 tämä ei toteudu, vaan huippukulutustilanteessa tuonnilla katettava tuotantokyvyn ja kulutuksen välinen aukko on 1 300 MW. Yllättävät ongelmat tuotannossa tai tuonnissa voivat mutkistaa tilannetta.. Sekä Venäjä että Ruotsi ovat ajoittain rajoittaneet sähkön vientiä Suomeen. Venäjän rajoitukset ovat toisinaan tulleet yllätyksenä ja lyhyellä varoitusajalla.


title: Elastinen

text: Elastinen (oikealta nimeltään Kimmo Ilpo Juhani Laiho, s. 18. huhtikuuta 1981 Helsinki) on suomalainen hip hop -artisti ja musiikkituottaja, joka toimi myös oman Rähinä Records -levy-yhtiönsä toimitusjohtajana. Elastinen osallistui Vain elämää -sarjan kolmanteen kauteen ja hän on ollut ääninäyttelijänä useassa animaatioelokuvassa.


title: Elastinen

text: Kiinnostus musiikkiin alkoi näkyä aikaisin Elastisen varhaisnuoruudessa: jo seitsemänvuotiaana Elastinen kävi ahkerasti kitaratunneilla. Lisäksi hän aloitti aktiivisen tanssimisen 11-vuotiaana ja oli osa maineikasta Illmatic Cru -breakdance-ryhmää, joka vaihtoi myöhemmin nimensä Savage Feetiksi. Vuonna 1997 perustettuun ryhmään kuuluivat Elastisen lisäksi b-boyt Hypnotic, Uniikki, D'Maestre, Lil'P ja Twister. Kutsumanimensä "Elastinen" hän sai ajan mittaan breakdance-piireistä.


title: Elastinen

text: Laiho syntyi Kalliossa, mutta nuoruutensa hän vietti Malminkartano-Kannelmäki-Hakuninmaa -akselilla. Elastinen kirjoitti ensimmäiset rap-lyriikkansa viidentoista vuoden iässä, isoveljeltään saamansa hiphop-kasetin innoittamana. Hän liittyi ystäviensä kera rasisminvastaisen Colorblind-musikaalin riveihin ja kesällä 1997 perusti myös musikaalissa mukana olleen Iso H:n kanssa Fintelligensin, suomenkielisen hip hopin pioneeribändin. Heidän ensimmäinen julkaisunsa oli vuonna 1998 omakustanteena julkaistu "Vapaa Tyyli / Finvasion" -vinyyli, jota painettiin sata kappaletta. Levyä myytiin muun muassa pienessä The Funkiest -levykaupassa ja kädestä käteen erilaisissa hip hop -tapahtumissa. Levy herätti Sony Musicin kiinnostuksen, ja Fintelligens sai levytyssopimuksen Elastisen ollessa vasta 18-vuotias.


title: Elastinen

text: Pitkäaikainen musiikki- ja tanssiharrastus vei Elastisen opiskelemaan Sibelius-lukioon, josta hän kirjoitti ylioppilaaksi vuonna 2000. Samana vuonna Fintelligensin debyyttialbumi "Renesanssi" ilmestyi ja ylitti kultalevyyn oikeuttavan rajan. Elastinen tuotti noin kolmasosan albumin musiikista. Syksyllä 2001 ilmestyi Fintelligensin seuraava albumi, myös kultaa myynyt "Tän tahtiin", jonka tuotannosta jo kaksi kolmasosaa oli Elastisen käsialaa.


title: Elastinen

text:
Kun Elastinen suoritti asepalvelustaan Santahaminassa vuoden 2002 keväällä, hän käytti pääasiassa kaikki viikonloppuvapaansa ahkeraan keikkailuun Fintelligensin kanssa. Marraskuussa 2002 julkaistiin Fintelligensin kolmas pitkäsoitto, kultarajan helposti ylittänyt "Kokemusten summa", jonka musiikin tuottamisesta Elastinen vastasi kokonaisuudessaan.
Vuonna 2003 Elastinen tuotti yhdessä Fried Musicin Jukka Immosen kanssa Popstarsista tutun Jonnan debyyttialbumin "Kaksnolla", sekä suuren menestyksen saavuttaneen jääkiekon MM-kisojen 2003 virallisen tunnuslaulun, "Kaikki peliin". Saman vuoden lopussa Fintelligens julkaisi kokoelman "Nää vuodet 1997-2003", joka päätti Fintelligensin levytyssopimuksen Sony Musicin kanssa. Kokoelman mukana tuli myös DVD, joka sisälsi muun muassa kaikki yhtyeen musiikkivideot ja videomateriaalia keikoilta vuosien varrelta. Kokoelma myi kultaa.


title: Elastinen

text: Keväällä 2004 Elastinen julkaisi ensimmäisen sooloalbuminsa "Elaksis Kivi". Levyltä julkaistiin singlet ”Syljen” ja ”Bäkkiin Stadiin”. ”Syljen” menestyi myös ulkomailla ja nousi nopeasti Pohjoismaiden singlelistan kärkeen. Kappaleesta kuvattiin myös musiikkivideo, jonka ohjasi Jani Tolin. Elaksis Kivi julkaistiin CD:n lisäksi myös vinyylinä.


title: Elastinen

text: Vuonna 2006 Elastinen teki "E.T.T.E."-mixtapen Timo Pieni Huijauksen kanssa. Mixtape sisälsi 13 uutta kappaletta, ja sen tuotannosta vastasivat Elastisen lisäksi Snellmen, Jonny Bro, Marks ja Boy Mike. Elastinen julkaisi myös toisen sooloalbuminsa "Anna soida" 15. marraskuuta. Levyn nimikappale ”Anna soida” soi runsaasti radiokanavilla, ja siitä kuvattiin myös musiikkivideo. Myös kappaleesta ”Päivä kerrallaan” tehtiin musiikkivideo. Molemmat videot ohjasi Trill Median Lauri Aalto.


title: Elastinen

text: Elastisen kolmas sooloalbumi "E.L.A." ilmestyi 31. lokakuuta 2007. Levyllä vierailivat muun muassa Asa ja Sami Saari, ja siltä julkaistiin singlet ”Ovet paukkuu” ja ”Häivytään”. Tunne Productions Oy:n Jaakko Manninen ja Kusti Manninen tekivät musiikkivideot molempiin kappaleisiin. "E.L.A."-levyn myötä alkaneella kiertueella Elastisella oli mukana taustayhtye The E.L.A. Band sekä myös aiemmin tuplaajana ollut Timo Pieni Huijaus.


title: Elastinen

text: Kiertue päättyi kesällä 2008, minkä jälkeen Elastinen vetäytyi soolouralta ja jatkoi Iso H:n kanssa Fintelligensissä. Fintelligensin neljännen studioalbumin single ”Hoida homma” julkaistiin heinäkuussa 2008. Saman vuoden syksynä julkaistiin vielä toinen single ”Määränpää”, jolla vieraili Lauri Tähkä. Neljäs albumi "Lisää" julkaistiin marraskuussa 2008. Vuoden 2009 Fintelligens keikkaili ja teki viidettä albumiaan, jonka ensimmäinen single ”Mikä boogie” sai ensisoittonsa joulukuussa 2009. Viides albumi "Mun tie tai maantie" julkaistiin helmikuussa 2010. Fintelligensin kuudes ja toistaiseksi viimeinen albumi "Täytyy tuntuu" julkaistiin kesällä 2011.


title: Elastinen

text:
Elastinen julkaisi ensimmäisen singlen "Iisii" neljänneltä sooloalbumiltaan 13. helmikuuta 2013. Albumi "Joka päivä koko päivä" julkaistiin 26. huhtikuuta.
Vuonna 2015 Elastinen julkaisi albumin "Iso kuva", jonka menestynein single oli ”Eteen ja ylös”.


title: Elastinen

text: Elastinen on tuottanut uransa aikana lukuisia hittikappaleita myös monelle muulle artistille, esimerkiksi Kapasiteettiyksikölle, Illille ja Asalle. Hän on myös vieraillut muun muassa Daruden, Brandonin, Jonnan, Redraman, Cheekin, Tommy Tee, Beats and Stylesin ja XL5:n albumeilla. Hän on myös ollut sanoittamassa yhtä Anna Abreun kappaletta.


title: Elastinen

text: Elastinen toimi "Idols"-laulukilpailun Rovaniemen koelauluissa vierailevana tuomarina helmikuussa 2011. Lisäksi hän toimi yhtenä neljästä tuomarista 31. joulukuuta 2011 alkaneessa "The Voice of Finland" -ohjelmassa. Hänet nähtiin myös ohjelman 4. tammikuuta 2013 alkaneella toisella kaudella.


title: Elastinen

text: Syksyllä 2013 Elastinen tuomaroi "The Voice Kids" -laulukilpailua yhdessä Mira Luodin ja Krista Siegfridsin kanssa.


title: Elastinen

text: Vuonna 2014 hän oli mukana "Vain elämää" -televisiosarjan kolmannella kaudella.


title: Elastinen

text: Maaliskuussa 2016 MTV3:lla alkoi Elastinen feat. -musiikkiviihdeohjelma, jossa rap-artisti Elastinen tekee jokaisessa jaksossa vieraana olevan artistin kanssa yhden uuden kappaleen. Ohjelman päätteeksi kappaleista julkaistaan albumi. Ohjelmassa vierailee muun muassa Hector, Lauri Tähkä, Anssi Kela, sekä Robin.


title: Elastinen

text:
Elastinen harrastaa kuntosalilla käyntiä ja akrobatiaa. Hänen ruokavalionsa on mukaillut paleoruokavaliota, jota hän ei kuitenkaan noudata enää. Hän kihlautui kesällä 2016 Riina-etunimisen naisen kanssa ja avioitui 2. syyskuuta 2017.
Elastinen ilmoitti vuonna 2017 instagram-tilillään jäävänsä toistaiseksi julkisuudesta tulevan isyyden takia. Elastiselle syntyi poika helmikuussa 2017. Elastinen ilmoitti lokakuussa 2018, että hänen vaimonsa on raskaana ja tuleva tyttö syntyy helmikuussa 2019. Luettelo Elastisen tuottamista kappaleista


title: Richmond Hill (Georgia)

text: Richmond Hill on kaupunki Yhdysvaltain kaakkoisosassa Georgian osavaltiossa. Sen pinta-ala on 26,4 km² (vettä 0,1 km²) ja asukasluku 6 959 (). Asukkaista 81 % on valkoisia, 14 % mustia ja 4 % latinoja. Kaupunki tunnetaan Henry Fordin kesäasunnon paikkana, ja hän on myös rakennuttanut kaupunkiin useita rakennuksia.


title: Lotfi Nasib

text: Lotfi Nasib (Nasibullen) (13. toukokuuta 1926 Kotka, Suomi – 28. maaliskuuta 2011) oli suomalainen jääkiekkohyökkääjä.


title: Lotfi Nasib

text: Nasib edusti kymmenen kauden ajan Tampereen Ilvestä. Nasib voitti kuusi Suomen mestaruutta ja pelasi 24 maaottelua. Hän edusti Suomea kaksissa MM-kisoissa. Nasib toimi Ilveksen jääkiekkojoukkueen kapteenina kaudella 1950–1951. Tuolloin hän sai myös ammattilaistarjouksen saksalaiselta Krefeldin joukkueelta, mutta ei hyväksynyt sitä.


title: Lotfi Nasib

text: Nasib valittiin Suomen Jääkiekkoleijonaksi vuonna 1985. Hän kuoli vuonna 2011.


title: Piper PA-32R

text: Piper Saratoga tyyppimerkinnältään PA32R-301T on amerikkalaisvalmisteinen yksimoottorinen tyyppihyväksytty turboahdettu kuusipaikkainen mäntämoottorilentokone. Piper Saratogasta on useita malleja. Yhteistä kaikille on runko, siivet, korkeus- ja sivuvakaaja. Moottori on kaikissa kuusisylinterinen ruiskutusmoottori ja kone on varustettu säätölapapotkurilla. Laskutelineet ovat joko kiinteät tai sisäänvedettävät. Moottorivaihtoehtoja ovat vapaastihengittävä ja turboahdettu malli. Potkuri on 2- tai 3 lapainen.


title: Piper PA-32R

text: Tämä PA32R-301T-malli on varustettu sisäänvedettävillä laskutelineillä (R-kirjain tyypimerkinnässä) ja turboahtimella (T-kirjain tyypimerkinnän lopussa). Turboahtimen tehtävä on lentokoneissa erilainen verrattuna autoon. Sillä ei haeta lisää tehoa merenpinnan tasolla vaan turboahtimen tehtävä on mahdollistaa moottorin teho myös suuremmissa lentokorkeuksissa, jossa hapen osapaineen aleneminen muuten pienentäisi moottorista saatavaa tehoa. Näin tämän lentokoneen nousukyky ei pienene noustessa ja lentämisen on mahdollista korkeammalla, säiden yläpuolella. Piper Saratoga onkin yksi suorituskykyisimmistä kuusipaikkaista yksimoottorisista mäntämoottorilentokoneista. Sen lento-ominaisuudet ovat vakaat ja yllätyksettömät ja kone soveltuu hyvin mittarilentoon. Konetyyppi on suosittu USA:ssa. Suomessa tätä konetyppiä on vain muutama yksilö.


title: Piper PA-32R

text: Lentosuunnitelmassa käytetty lyhenne P32R


title: Sähkölämmitys

text: Sähkölämmitys on rakennuksen lämmitysjärjestelmä, jossa lämpö tuotetaan sähköllä.


title: Sähkölämmitys

text: Sähkölämmitys on lämmitysmuoto, jossa ensisijaisena energialähteenä on sähköenergia, erotuksena esimerkiksi maalämmöstä, aurinkolämmöstä, ilmasta tai puulämmityksestä, joissa lämmönjakotapa tai lämpöenergian talteenotto voi vaatia sähköenergian käyttöä.


title: Sähkölämmitys

text: Sähkölämmitys liittyy lämmön tuottotapaan. "Lämmönjako" voi tapahtua muillakin menetelmillä kuin sähköä hyväksi käyttäen, tällöinkin puhutaan sähkölämmityksestä.


title: Sähkölämmitys

text: Lämmitykseen voidaan käyttää suoraa, varaavaa tai osittain varaavaa sähkölämmitysjärjestelmää.


title: Sähkölämmitys

text: Suorassa sähkölämmitysjärjestelmässä kohde lämmitetään heti, tarpeen mukaan esimerkiksi termostaattiohjattuna. Lämmön luovuttavat esimerkiksi radiaattorit (ns. "patterit").


title: Sähkölämmitys

text: Varaavassa sähkölämmitysjärjestelmässä pyritään hyödyntämään varaava massa (tyypillisesti esimerkiksi lattialaatta, vesisäiliö, tiilirakennelma tai kiviseinä) ja erityisesti sähkön hinnan eri tariffit. Massaan varataan lämpöä halvan tariffin aikana, esimerkiksi yöaikaan. Massa luovuttaa lämmön päivän mittaan, ja varataan jälleen yöaikaan. Varaava massaa tulee olla riittävästi jotta järjestelmä toimisi suunnitellulla tavalla.


title: Sähkölämmitys

text: Osittain varaava järjestelmä on edellisten sekoitus: osittain varaavassa sähkölämmitysjärjestelmässä hyödynnetään massan varauskykyä, mutta tarvittaessa lisänä käytetään esimerkiksi suoraa sähkölämmitysjärjestelmää, lämpöpumppua tai tulisijaa.


title: Sähkölämmitys

text: Suorassa sähkölämmityksessä lämmityskomponentteina käytetään tavallisesti vastuksia (esimerkiksi patterit, tasot), kaapeleita (esimerkiksi lattialämmityskaapelit), kelmuja (esimerkiksi kattolämmityskelmut) tai säteilijöitä (esimerkiksi infrapunalämmittimet) ja/tai edellisten yhdistelmiä. Erilaisissa varastoissa, rakennuksilla ja autoissa käytetään myös sähköllä toimivia puhallinlämmittimiä. Lämpötilan mittaus ja ohjaus tapahtuu termostaatin ja anturin sekä toisaalta esimerkiksi erillisen/erillisten releiden (kontaktorit), tariffinohjauslaitteiden (VKO), kellokytkinten, logiikan automatiikan ja tietotekniikan sovellusten avulla.


title: Sähkölämmitys

text: Varaavassa sähkölämmityksessä käytettävä lämpövaraaja lämmitetään tavallisesti sähkövastuksilla yösähköllä. Vesikiertoisessa sähkölämmityksessä lämpö siirretään varaajasta lämmityskohteeseen kiertovesipumpun, vesiputkiston ja lämpöpatterien avulla.


title: Sähkölämmitys

text: Kuten lattialämmityksessä yleensä, niin myös sähkölattialämmityksessä, pyritään hyödyntämään lattian varaavaa massaa tasoittavana ja varaavana elementtinä. Sähkölattialämmitys on mahdollinen myös keveimmissä lattiarakenteissa kuten kipsi- ja puurakenteisissa välipohjarakenteissa.


title: Sähkölämmitys

text: Varaavassa lattialämmityksessä lattialämmityskaapelit valetaan yleensä lattialaatan sisään betoniin, jolloin lattialaatta toimii varaavana massana. Kaapeliverkkoja ja muita ohuita lattialämmityselementtejä käytetään, mikäli lattian rakenne on liian ohut tai muuten sopimaton kaapelin asentamiseksi tai lattiaan asennetaan lämmitys jälkeenpäin, esimerkiksi remontin yhteydessä.


title: Sähkölämmitys

text: Lattiassa sijaitsevat sähkölämmityselementit ovat tyypillisesti kaapeleita tai kelmuja, joita on kaupallisesti tarjolla useita eri tyyppejä. Merkittävimmät tekniset yksityiskohdat lattialämmityskaapeleissa ovat ilmoitettu teho, kaapelin pituus ja kaapelin resistanssi. Kaapelit voivat olla esimerkiksi määrätehoisia (teho määräytyy pituuden mukaan), valmiiksi päätettyjä (~vakio mitta) tai itserajoittuvia lämmityskaapeleita. Tyypillisimmät tehot pientalojen sähkölattialämmityksissä ovat luokkaa 70-100 W/m², riippuen käyttökohteesta, pintamateriaaleista, halutusta lämpötilasta, lattian paksuudesta jne.


title: Sähkölämmitys

text: Lattialämmitys voidaan toteuttaa sähkölämmityskaapeloinnin lisäksi myös vesi- tai ilmakiertoisena. Periaatteessa myös tällöin voidaan lämpöenergia tuottaa sähköllä, hyödyntäen mahdollisesti edullisimpia tariffeja.


title: Sähkölämmitys

text: Vesikiertoisessa lattialämmityksessä sähköenergialla kuumennettu vesi varastoidaan varaavaan säiliöön, ja jaetaan edelleen lattialämmitysputkiston avulla haluttuun tilaan. Lattialämmitysputket valetaan useimmiten betoniin, mutta niitä voidaan käyttää myös keveissä levyrakenteissa.


title: Sähkölämmitys

text: Ilmakiertoisessa lattialämmityksessä lämpö vastaavasti siirretään kuumennettavaan ilmaan jota kierrätetään lattian sisäisissä ilmaputkissa.


title: Sähkölämmitys

text: Varaavaa tiilimassaa, kiviseinää, uunia voidaan käyttää varaavana elementtinä varaavassa tai osittain varaavassa sähkölämmitysjärjestelmässä. Tällöin käytetään tyypillisesti lattialämmitykseen tarkoitettuja kaapeleita tai tarkoitukseen suunniteltuja vastuksia.


title: Sähkölämmitys

text: Sähkökattolämmitys toteutetaan tyypillisesti lämmityskelmuilla, joita tuotetaan kaupallisesti useina eri leveyksinä, pituuksina ja tehoina. Kelmut sijoitetaan kattoverhousmateriaalien alle. Tyypillisimmät tehot ovat luokkaa 150 W/m². Kattolämmityksessä pääosa tehosta (60-70 %) siirtyy huonetilaan lämpösäteilynä. Myös patterien tai säteilylämmittimien sijoittaminen kattoon (pintaan) on mahdollista. Ilman lisäeristystä katossa kattolämmitys aiheuttaa 3-5% lisäyksen lämpöhäviöihin.


title: Sähkölämmitys

text: Lämmitettävässä ikkunassa lasi on pinnoitettu läpinäkyvällä, sähköä johtavalla kalvolla. Tyypillisimmät käyttökohteet ovat isoissa ikkunoissa, joissa lämmitetty lasi on kaksin- tai kolminkertainen eristyslasielementti, laminaatti tai näiden yhdistelmä. Sähkölämmityslasin toiminta perustuu selektiivislasin sähköä johtavaan kovapinnoitteeseen, johon elektrodit on kytketty. Selektiivikerroksen päällä on suojalasi. Pinnoitteessa kulkeva sähkövirran aiheuttama pitkäaaltoinen lämpösäteily heijastuu lasirakenteesta haluttuun suuntaan.


title: Sähkölämmitys

text: Mukavuuslämmitykseksi kutsutaan tapaa lämmittää kohdetta ilman varsinaista lämmitystarvetta, normaalin lämmitysjärjestelmän ohessa. Tyypillisesti pyritään lämpimän kosketuspinnan aikaansaamiseen. Mukavuuslämmitystä on esimerkiksi laattalattian tai sen osan lämmittäminen tai kylpyhuoneen pintojen lämmittäminen kesällä. Sähkölämmityksellä mukavuuslämmitys aikaansaadaan yleensä ohuella lämmityskalvolla, joka valetaan lähelle lattian pintaa.


title: Sähkölämmitys

text: Kylmänä vuodenaikana sähkön kulutus on paljon voimakkaampaa kuin lämpimänä vuodenaikana. Tähän tarvitaan säätövoimaa. Suurella kulutuksella on myös vaikutus sähkön hintaan. Kylminä talviarkipäivinä sähkön kulutus ja tukkuhinta ovat yleensä korkeimmillaan.


title: Tohninmäen ristiraunio

text: Tohninmäen ristiraunio on Töysän Tohnin kylällä sijaitseva vanha muinaisjäännösalue, joka on vuosina 2004–2005 kunnostettu ja merkitty matkailunähtävyydeksi. Alavuden kaupungin vaakuna perustuu ristiraunioon.


title: Tohninmäen ristiraunio

text: Paikallisten kertomusten mukaan ristinraunion luona on ollut puinen jumalankuva, jolla on rautaiset korvarenkaat. Paikalla on mahdollisesti uhrattu.


title: Qelelevu

text: Qelelevu on korallisaari Fidžillä. Se kuuluu Ringgoldsaarten saariryhmään, joka on Qelelevua lukuun ottamatta suurimmilta osin asumaton. Qelelevulla on yksi kylä, jossa kaikki sen asukkaat asuvat. Saaren pinta-ala on 1,5 neliökilometriä ja sen korkein kohta on 12 metriä merenpinnan yläpuolella. Saaren asukkaiden pääasiallinen elinkeino on kalastus.


title: Jukka Wuolio

text: Jukka Sakari Wuolio (5. maaliskuuta 1927 Tampere - 27. kesäkuuta 2001 Jyväskylä) oli suomalainen jääkiekkopuolustaja.


title: Jukka Wuolio

text: Wuolio pelasi koko 1940-luvulla alkaneen uransa Tampereen Ilveksessä. Hänen viimeiseksi kaudekseen jäi 1955–1956. Wuolio voitti urallaan viisi Suomen mestaruutta ja kaksi SM-hopeaa.


title: Jukka Wuolio

text: Maajoukkueessa Wuolio pelasi 30 kertaa. Arvokisoissa hän esiintyi kahdesti: MM-kisoissa 1951 ja olympialaisissa 1952.


title: Mummypowder

text: Mummypowder on nelihenkinen vaihtoehtoista englanninkielistä kitararockia soittava yhtye, jonka keulahahmo ja sen ainoa alkuperäisjäsen on laulaja, kitaristi ja laulunkirjoittaja Janne Lehtinen. Mummypowderia on sen historian aikana verrattu lukuisiin yhtyeisiin, kuten 60-luvun orkesterit The Beatles ja The Zombies, mutta myös sellaisiin nykybändeihin kuten The Flaming Lips ja Sunny Day Real Estate.


title: Mummypowder

text: Mummypowder perustettiin Helsingissä vuonna 1996. Yhtye solmi levytyssopimuksen Straightedge Recordsin kanssa vuonna 1997. Mummypowder soitti kymmenennen konserttinsa New Yorkin CBGB's-klubilla ja heti seuraavan South By Southwest -rockfestivaaleilla Austinissa, Yhdysvalloissa.


title: Mummypowder

text: Vuonna 1999 Mummypowder julkaisi debyyttialbuminsa "The Heavyweight Champions", joka oli arvostelumenestys. Se ei kuitenkaan "Blackout-Day" -singleä lukuun ottamatta vieraillut listoilla. Yhtye kutistui yksimiehiseksi vuonna 2001, ja toinen albumi "V. Strange" (2003) oli kansitaidetta myöten miltei kokonaan Janne Lehtisen tuotos. Levy oli niin ikään arvostelumenestys joidenkin kriitikoiden nimetessä sen jopa vuoden levyksi, vaikka suurelta yleisöltä tämäkin levy jäi pääosin huomaamatta.


title: Mummypowder

text: Yhtyeen "Consternation! Uproar!"-albumilta (2004) ensimmäisenä julkaistun singlen "Don't Hold Your Breath" videolla yhtye liittyi vihdoin suomalaisten MTV-orkestereiden joukkoon. Pääosin animaation keinoin toteutettu video oli Onni Tappolan ja Janne Lehtisen yhteistyötä. "Don't Hold Your Breath" soi vuoden 2004 loppupuoliskolla radioissa ja televisiossa liki kuusisataa kertaa.


title: Mummypowder

text: Toukokuussa 2006 Mummypowderin "Consternation! Uproar!" -albumi julkaistiin Japanissa Super-Sonic -levy-yhtiöllä. Yhtye teki albumin julkaisun yhteydessä pienimuotoisen kiertueen Tokiossa.


title: Mummypowder

text: Tällä hetkellä yhtye työstää neljättä albumiaan, jonka on suunniteltu ilmestyvän v. 2010.


title: Toyota Carina

text: Toyota Carina oli Toyotan valmistama keskikokoinen perheautomallisto. Sen sisarmalli on 2-ovinen Coupé Toyota Celica. Carina II ja Carina E -mallit ovat käytännössä samoja autoja kuin Japanin markkinoilla myydyt Toyota Coronat.


title: Toyota Carina

text: Ensimmäinen Carina tuli myyntiin vuonna 1970.


title: Toyota Carina

text: Ensimmäinen kasvojenkohotus tapahtui jo vuonna 1972, kun maski, konepelti ja kojelauta saivat uuden ilmeen. Vuonna 1974 tapahtui seuraava kasvojenkohotus, jolloin etuparkit hieman siirtyivät. Moottorivaihtoehdot olivat kaikki 1,4 - 2,0 litraisia.


title: Toyota Carina

text: Carina oli 1 600 kuutioisella moottorillaan aikaisekseen ripeäliikkeinen perheauto. Kiihdytys 0-100 kilometriin tunnissa sujui 11,5 sekunnissa. Tekniikka on myös erittäin luotettava, mikä on yksi tärkeimmistä syistä, miksi TA12 Carinoita on edelleenkin liikenteessä jonkin verran.


title: Toyota Carina

text:
Toinen Carina muistutti erittäin paljon edeltäjäänsä. Sen akseliväli oli 7 cm pidempi, mutta itse auto oli vain 4,5 cm pidempi. Raideleveys kasvoi edessä 4 cm, mutta takana vain sentin. Sisälle auto sai nykyaikaiset viiksikatkaisijat ja penkkien kangasverhoilun. Moottorit säilyivät ennallaan ja valittavana oli tavallisen 2T -moottorin sijaan myös 2TB -moottorinen ST -malli.
Vuonna 1977 esitelty uusi Carina oli edelleen takavetoinen ja muistutti huomattavasti Corollaa. Edeltäjäänsä verrattuna uusi Carina oli pelkistetymmän näköinen, vain keulassa oli hieman vanhan mallin näköä. Ulkomitoiltaan Carina oli kasvanut muutamalla sentillä. Taka-akselilla oli tuttuun tapaan kierrejouset (paitsi farmarissa), Carina perustui edeltäjänsä perusrakenteeseen: takaveto, jäykkä taka-akseli, kuulamutteriohjaus, nokka-akseli sylinteriryhmässä. Suurimpia puutteita olivat ahtaat sisätilat ja puutteelliset ajo-ominaisuudet sekä surkea matkustusmukavuus. Carina oli kuitenkin melko luotettava ja edullinen auto. Carina oli myös melko tehokas muihin 80-luvun autoihin nähden.


title: Toyota Carina

text: Vuonna 1980 Carina sai pienen kasvojenkohotuksen, jossa valoista tuli suorakulmaiset ja etusäleikkö kääntyi viistoon. Takavalot suurenivat, sisustus uudistui ja äänieristystä paranneltiin. Tekniikka pysyi samana vuoteen 1982 asti, jolloin viimeinen takavetoinen Carina tuli markkinoille.


title: Toyota Carina

text:
Ainoa moottorivaihtoehto oli 1,6 -litrainen (1 588 cc) OHV -moottori, josta tehoa irtosi vain 75 hp. Lisävarusteena Carinaan sai automaattivaihteiston.
Viimeinen takavetoinen Carina muistutti edeltäjäänsä TA40:ä melko paljon, korimalleja olivat sedan, monikäyttö-coupé ja farmari.


title: Toyota Carina

text: "Helsingin Sanomien" esittelyssä vuoden 1982 Carinassa nähtiin tietokoneen jälkeä, joka parantaa ilmanvastusta mutta tekee autoista kovin samannäköisiä. Vaikka auto ei juuri pidentynyt, sen matkustamoon oli saatu 10 cm enemmän pituutta. Auto vaikutti myös hyvin viimeistellyltä.


title: Toyota Carina

text: Carina II on ensimmäinen etuvetoinen Carina ja se on muutenkin teknisesti huomattavasti edeltäjäänsä kehittyneempi. Carina II (AT151) oli alustarakenteeltaan Corollan kaltainen, mutta pidempi. Kori erottui kulmikkaasta ja pelkistetystä Toyota -linjasta. Korivaihtoehtoja oli saatavilla aluksi vain sedan, mutta myöhemmin tuli myös liftback -malli. Carina II:sta lähtien Carinat olivat samoja autoja kuin Japanin markkinoilla olleet Toyota Coronat.


title: Toyota Carina

text: Alusta oli edeltäjäänsä verrattuna pehmeä, mikä teki ajamisesta mukavampaa. Ajo-ominaisuudet olivat kuitenkin muuten puutteelliset. Sisätilat olivat luokkansa parhaimmistoa ja moottorit luotettavia. Edistys vanhaan takavetoiseen Carinaan oli huikeaa.


title: Toyota Carina

text: Vuonna 1986 Carina sai kasvojenkohotuksen, jossa jäähdyttäjän säleikkö muuttui, ja myös etu- ja takavalot sekä puskurit muuttuivat modernimmiksi. Sivulasien kehykset olivat nyt mustat (alun perin krominväriset). Varustelu parani ja moottoreita piristettiin hieman. Vuoden 1986 lopussa myyntiin tuli myös uusi 1,8 -litrainen Carina GL -varustelulla.


title: Toyota Carina

text: Korinumerot:


title: Toyota Carina

text: Carina 2 sai vuonna 1988 huomattavan kasvojenkohotuksen, jossa sen ulkomuoto muuttui radikaalisti, mutta nimeä ei kuitenkaan muutettu. Auton perusrakenne pysyikin samana ja ainoastaan ulkonäkö muuttui. Alustarakenne oli ennallaan ja moottoritkin olivat samoja kuin Corollassa ja Camryssä. Uutena korimallina tuli myyntiin myös farmari. Korin jäykkyyttä oli paranneltu edelliseen malliin verrattunna. Sisätiloiltaan Carina ei suurentunut. Modernit moottorit tarjosivat samaan aikaan pienen kulutuksen ja hyvän suorituskyvyn, sitkeyttä oli myös pienillä kierroksilla.


title: Toyota Carina

text: E-mallin Carina on ensimmäinen Carina-malli, jota valmistettiin sekä Japanissa että Englannissa. Carina E oli hieman edeltävää mallia suurempi ja sisätilat olivat kilpailijoiden malleja paremmat.


title: Toyota Carina

text: Ensimmäinen Carina E valmistettiin Englannin Burnastonin tehtaalla 16. joulukuuta 1992, mutta Suomeen Carina E tuli alkuun Japanista ja vasta vuoden 1994 paikkeilla Englannista. Alkuun tarjolla olivat moottorit 1,6i, 2,0i, 2,0GTi ja 2,0 Diesel. Pienimmän bensiinimoottorin teho oli noussut edellisestä sukupolvesta 10 hevosvoimmalla, isompi oli ennallaan. GTi-kone oli peräisin Toyota Celicasta. Carina E:n moottorit olivat luotettavia kuten edeltäjänsäkin. Ohjaustuntuma oli heikko ja kolariturvallisuus keskitasoa heikompi.


title: Toyota Carina

text: Vuonna 1996 tehtiin viimeinen malliuudistus, jolloin markkinoille tuli Elegance -malli. Korirakenteita vahvistettiin, verhoilu uusittiin ja varustelua paranneltiin muutenkin. Myös ajettavuutta saatiin parannettua merkittävästi, ulkoisia uudistuksia olivat uusi maski ja uudet takavalot. Moottoreiden tehoja jouduttiin laskemaan päästöjen pienentämiseksi. Uutuutena tarjolle tuli 1,8 -litrainen erittäin taloudellinen laihaseosmoottori. Lisäksi dieselmoottori sai turbon, jolloin tehot nousivat hieman.


title: Toyota Carina

text: Carina E:tä myytiin edelleen Japanissa nimellä Toyota Corona, mutta farmariversio oli siellä Toyota Caldina.


title: Toyota Carina

text: Vuonna 1998 Carina E:n korvasi Toyota Avensis.


title: Cauchyn–Schwarzin epäyhtälö

text: Matematiikassa Cauchyn epäyhtälö, Cauchyn-Schwarzin epäyhtälö, Schwarzin epäyhtälö tai Cauchyn-Bunjakovskin-Schwarzin epäyhtälö on kuuluisa ja monissa tilanteissa hyödyllinen epäyhtälö, jonka nimen taustalla ovat Augustin Louis Cauchy, Viktor Jakovlevitš Bunjakovski ja Hermann Amandus Schwarz. Epäyhtälö on käytössä lineaarialgebrassa vektoriavaruuksien yhteydessä, analyysissä sarjateoriassa ja sarjojen integroinnissa ja todennäköisyyslaskennassa varianssien ja kovarianssien yhteydessä.


title: Cauchyn–Schwarzin epäyhtälö

text: Epäyhtälön mukaan reaali- tai kompleksivektoreiden "x" ja "y" sisätulolle on voimassa


title: Cauchyn–Schwarzin epäyhtälö

text: Epäyhtälössä on voimassa yhtäsuuruus jos ja vain jos "x" ja "y" ovat lineaarisesti riippuvia tai, jos "x" ja "y" tulkitaan vektoreiksi, yhdensuuntaisia.


title: Cauchyn–Schwarzin epäyhtälö

text: Tärkeä seuraus Cauchyn epäyhtälöstä on se, että sisätulo on jatkuva funktio.


title: Cauchyn–Schwarzin epäyhtälö

text: Toinen muoto Cauchyn epäyhtälölle saadaan sisätulon indusoiman eukleidisen normin avulla lausuttuna:


title: Cauchyn–Schwarzin epäyhtälö

text: Tilastotieteessä seuraavaa epäyhtälöä kutsutaan Cauchyn–Schwarzin epäyhtälöksi: Satunnaismuuttujille formula_3 ja formula_4 on voimassa


title: Cauchyn–Schwarzin epäyhtälö

text: Cauchyn epäyhtälön todisti Cauchy vuonna 1821 äärellisessä tapauksessa. Yleisen tapauksen todisti Bunjakovski vuonna 1859.


title: Cauchyn–Schwarzin epäyhtälö

text: Epäyhtälö on selvästi tosi tapauksessa "y" = 0, joten voidaan olettaa, että  on nollasta poikkeava. Olkoon formula_6 kompleksiluku. Tällöin


title: Cauchyn–Schwarzin epäyhtälö

text:
Valitsemalla
saadaan


title: Cauchyn–Schwarzin epäyhtälö

text: mikä on voimassa jos ja vain jos


title: Cauchyn–Schwarzin epäyhtälö

text: eli yhtäpitävästi:


title: Cauchyn–Schwarzin epäyhtälö

text:
Q.E.D.
Näiden epäyhtälöiden yleistys on nimeltään Hölderin epäyhtälö.Sisätuloavaruuksien kolmioepäyhtälö todistetaan usein Cauchyn epäyhtälön avulla seuraavasti: Olkoon "x" ja "y" annetun sisätuloavaruuden kaksi vektoria. Tällöin


title: Cauchyn–Schwarzin epäyhtälö

text: Ottamalla puolittain neliöjuuri saadaan kolmioepäyhtälö.


title: Cauchyn–Schwarzin epäyhtälö

text: Cauchyn epäyhtälöä käytetään todistamaan Besselin epäyhtälö.


title: Ulrike Meyfarth

text: Ulrike Nasse-Meyfarth (s. 4. toukokuuta 1956 Frankfurt) on saksalainen entinen korkeushyppääjä. Hän on kaksinkertainen olympiavoittaja. Meyfarth voitti kultaa 1972 ja 1984 ollen tuolloin naisten korkeushypyn sekä nuorin että vanhin voittaja. Vuonna 1988 hän menetti vanhimman voittajan tittelin Louise Ritterille.


title: Ulrike Meyfarth

text: Meyfarthin ura alkoi nopeasti. Jo vuonna 1971 ollessaan 15-vuotias hän sijoittui Saksan mestaruuskilpailuissa toiseksi. Seuraavan vuoden olympiakarsinnoissa hän oli kolmas. Ennätyksellä 185 cm olympialaisiin lähtenyt Meyfarth ei kuitenkaan kuulunut kisan ennakkosuosikeihin.


title: Ulrike Meyfarth

text: Ulrike Meyfarth paransi Münchenin olympialaisissa 1972 korkeushypyn finaalissa omaa ennätystään seitsemällä sentillä ja sivusi maailmanennätystä 192 cm. Floppaustyylin omaksuneesta 16-vuotiaasta Meyfarthista tuli kaikkien aikojen nuorin yleisurheilun yksilölajien olympiavoittaja.


title: Ulrike Meyfarth

text: Yllätysvoiton jälkeen Meyfarthin kehitys pysähtyi. Hän ei parantanut ennätystään 192 ennen kuin vuonna 1978 eikä hän saavuttanut ulkoradoilla arvokisamitaleja: EM-kisoissa 1974 hän oli seitsemäs, 1978 viides, vuoden 1976 olympialaisissa hän ei selviytynyt finaaliin. Vuoden 1980 kisoja Saksan liittotasavalta boikotoi.


title: Ulrike Meyfarth

text: Vuonna 1982 tapahtui Meyfarthin paluu huipulle. Hän voitti Euroopan mestaruudet sekä sisällä että ulkona. Jälkimmäisessä hän teki uuden maailmanennätyksen 202 cm. Vuoden 1983 maailmanmestaruuskisoissa Helsingissä Meyfarth kävi tiukan kisan Tamara Bykovan kanssa, jonka hän oli voittanut vuotta aiemmin EM-kisoissa. Bykova voitti maailmanmestaruuden, Meyfarth oli toinen. Lontoossa samana vuonna molemmat hyppäsivät uuden ME-tuloksen 203. Neljä päivää myöhemmin Bykova ylitti 204.


title: Ulrike Meyfarth

text: Vuonna 1984 Meyfarth voitti toisen kerran sisäratojen Euroopan-mestaruuden. Saman vuoden Los Angelesin olympiakisoista oli poissa moni Meyfarthin kovista vastustajista itäblokin olympiaboikotin vuoksi. Viimeisessä arvokisoissaan Meyfarth hyppäsi 202 cm ja voitti puolustavan mestarin Italian Sara Simeonin.


title: Bentley

text: Bentley Motors Limited on brittiläinen luksusautojen valmistaja.


title: Bentley

text: Walter Owen Bentley, lyhyesti W.O. Bentley, perusti Bentley Motorsin Englannissa 18. tammikuuta vuonna 1919. Hänet tunnettiin aiemmin ensimmäisen maailmansodan lentokoneisiin suunnittelemistaan kiertomäntämoottoreista, joista kuuluisin lienee Bentley BR1, jota käytettiin muun muassa yksipaikkaisen Sopwith Camelin myöhemmissä tuotantoversioissa.


title: Bentley

text: Bentleyn lähimmät kilpailijat lienevät Rolls-Royce ja vuonna 2013 tuotannon lopettanut saksalainen Maybach. Bentley valmisti ensimmäisinä vuosina urheilumalleja mutta valmistaa nykyisin myös luksus-sedaneita. Bentley on ollut vuodesta 1998 lähtien osa Volkswagen-konsernia.


title: Unto Wiitala

text: Mauri Unto Wiitala (s. 5. heinäkuuta 1925 Kuolemajärvi) on entinen suomalainen jääkiekkomaalivahti ja kansainvälisestikin arvostettu erotuomari.


title: Unto Wiitala

text: Wiitala oli yksi 1940-luvun lopun ja 1950-luvun alun parhaimmista suomalaista jääkiekkomaalivahdeista. Hänen uransa alkoi Karhu-Kissoissa 1946. Helsinkiläisseurassa Wiitala pelasi 11 kautta ennen siirtymistään kahdeksi kaudeksi Hämeenlinnan Tarmoon. Wiitala valittiin pelaajaurallaan kolme kertaa Suomen parhaaksi jääkiekkoilijaksi. Hän saavutti myös kaksi SM-mitalia.


title: Unto Wiitala

text: Wiitala edusti Suomea viisi kertaa MM-kisoissa ja kerran olympialaisissa. Maaotteluita Wiitalalle kertyi yhteensä 81.


title: Unto Wiitala

text: Peliuransa jälkeen Wiitala siirtyi erotuomariksi. Hän toimi tuomarin tehtävässä 15 menestyksekästä kautta ja ehti viheltää kolme kertaa MM-kilpailussa ja kahdesti olympialaisissa. Wiitala valittiin neljä kertaa SM-sarjan parhaaksi tuomariksi. Hän toimi myös Kansainvälisen jääkiekkoliiton (IIHF) tuomarikomiteassa ja SM-liigan tuomaripäällikkönä.


title: Unto Wiitala

text: Suomen Jääkiekkomuseo valitsi Wiitalan vuonna 1985 ensimmäisten joukossa Suomen Jääkiekkoleijonaksi. Hänet on valittu myös IIHF:n Hall of Fameen vuonna 2003 tuomarijäsenenä. SM-liiga jakaa vuosittain hänen kunniakseen nimettyä palkintoa, jonka saa vuoden paras erotuomari.


title: Xetra

text: Xetra ("Exchange Electronic Trading") on Saksassa toimiva maailmanlaajuinen elektroninen arvopapereiden kaupankäyntijärjestelmä. Se luotiin Frankfurtin pörssiä varten ja sitä operoi Deutsche Börse AG. Frankfurtin pörssin ohella järjestelmän ovat ottaneet käyttöön mm. Irlannin pörssi, Wienin pörssi ja Saksan sähköpörssi EEX.


title: Xetra

text: Xetran konseptista ja toteutuksesta vastasivat Accenture ja Deutsche Börse Systems, Deutsche Börsen teknologiaosasto. Se pohjautuu Eurex -järjestelmään, jonka on niin ikään kehittänyt Deutsche Börse Systems.


title: Iso H

text: Iso H (viralliselta nimeltään Carl Henrik Rosenberg, s. 11. tammikuuta 1979 Helsinki) on Helsingin Herttoniemestä kotoisin oleva rap-artisti, tuottaja, äänittäjä, miksaaja ja masteroija, joka tunnetaan Fintelligens-yhtyeen toisena jäsenenä, sekä yhtenä Rähinä Records Oy:n perustajista.


title: Iso H

text: Iso H:n musiikillinen lahjakkuus osoittautui jo varhain sellotunneilla, mutta jousisoitin ei jäänyt hänen pysyväksi instrumentikseen. Iso H kiinnostui hiphop-kulttuurista 11-vuotiaana kuultuaan isosiskonsa levyhyllystä löytämänsä De La Soulin maxisinglen "Me Myself And I".


title: Iso H

text: Vuonna 1994 Iso H aloitti sävellystaitojen hiomisen tekemällä biittejä FastTracker 2 -ohjelmalla. Iso H riimitteli ensimmäisen kerran julkisesti jo vuonna 1996 openmicissä edesmenneellä Fat Mama -klubilla. Hän liittyi myös rasisminvastaiseen musikaaliin nimeltä Colorblind. Iso H tapasi musikaalin parissa tulevan pitkäaikaisen yhteistyökumppaninsa Elastisen. Kesällä 1997 Ranskaan tekemällään matkalla parivaljakko päätti perustaa Fintelligensin.


title: Iso H

text: Vuonna 1998 ilmestyi Fintelligensin omakustanne "Vapaatyyli / Finvasion", joka teki Fintelligensistä tunnetun hiphop-piireissä. Fintelligens solmi levytyssopimuksen Sony Musicin kanssa ja vuonna 1999 kuultiin ensimmäinen maanlaajuisesti julkaistu single "Voittamaton". Kappaleen tuotannosta vastasi Iso H. "Voittamaton" myi kultaa. Seuraavaksi julkaistiin single "Kellareiden kasvatit", jonka tausta oli sekin Iso H:n käsialaa. Vuoden 2000 syksyllä julkaistiin esikoislevy "Renesanssi", joka nousi suoraan myyntilistojen kärkeen ja myi kultaa.


title: Iso H

text: Seuraavana vuonna Fintelligens julkaisi albumin "Tän tahtiin". Siltä julkaistiin muun muassa singlet "Pää pystyyn" ja "Heruuks". Tämäkin albumi ylitti kultalevyyn oikeuttavan rajan.


title: Iso H

text: Vuonna 2002 julkaistiin Fintelligensin kolmas albumi "Kokemusten summa" ja seuraavana vuonna ilmestyi kokoelmalevy "Nää vuodet 1997-2003", jotka myivät molemmat kultaa.


title: Iso H

text: 30. kesäkuuta 2005 Helsingin käräjäoikeus tuomitsi Iso H:n 197 vuorokauden eli kuuden ja puolen kuukauden ehdottomaan vankeusrangaistukseen asevelvollisuudesta kieltäytymisestä. Hän aloitti rangaistuksen kärsimisen 20. maaliskuuta 2006 Helsingin työsiirtolassa ja vapautui 4. lokakuuta 2006.


title: Iso H

text:
Heinäkuussa 2007 Iso H julkaisi soolodebyyttinsä "Lähelle on pitkä matka", jonka tekemisen hän aloitti jo vuonna 2002.
Albumi nousi ilmestyessään Suomen virallisen listan sijalle kuusi. Siltä on toistaiseksi julkaistu yksi single, "24H".


title: Iso H

text: Fintelligens teki paluun keikkalavoille kesällä 2008. Samalla julkaistiin single "Hoida homma". Fintelligensin neljäs studioalbumi "Lisää" julkaistiin syksyllä 2008. Vuosi 2009 kului yhtyeen osalta keikkaillessa ja uutta albumia tehdessä. Vuoden 2009 lopulla ensisoittonsa sai uusi single "Mikä boogie", joka sittemmin on myynyt kultaa. Helmikuussa 2010 julkaistulla "Mun tie tai maantie" -albumilla kuultiin muun muassa amerikkalaista hip hop -tuottajalegendaa Pete Rockia, joka tuotti albumille kappaleen "Kaiku". Albumilla vieraili niin ikään amerikkalainen rap-artisti Sean Price. Fintelligensin kuudes ja toistaiseksi viimeinen albumi "Täytyy tuntuu" julkaistiin kesäkuussa 2011. Kyseiseltä albumilta löytyy myös vuoden 2011 kesäkumibiisi "Etkot, juhlat, jatkot", jolla vierailee Cheek. Fintelligens keikkaili vuoden 2012 loppuun ja jäi sen jälkeen tauolle. Iso H julkaisee toisen sooloalbuminsa vuonna 2014.


title: Iso H

text: Iso H:n tuotantoon kuuluu Fintelligens-albumien ja oman soololevyn lisäksi vierailuja useiden muiden artistien levyillä.


title: Iso H

text: Iso H vastaa Rähinä Records Oy:n studiotoiminnasta ja on tuottanut, äänittänyt, miksannut ja masteroinut lukemattomia yhtiön artistien levyjä ja kappaleita, mm. Elastista, Cheekiä, Brädiä, Redramaa, Kapasiteettiyksikköä ja Uniikkia.


title: Iso H

text: Iso H on ääninäytellyt kolmen animaatioelokuvan suomenkielisissä versioissa. Ensimmäinen oli Space Chimps vuonna 2008, toinen Rio vuonna 2011 ja kolmas Rio 2 vuonna 2014.


title: Iso H

text: Iso H oli yksi Nelosella syksyllä 2012 esitetyn AnkkaRäp -televisio-ohjelman valmentajista. Vuonna 2014 Iso H toimi neuvonantajana ja vierailevana panelistina MTV3:n Tähdet Tähdet -viihdeohjelmassa.


title: Iso H

text: Iso H on kertonut olevansa poliittiselta katsomukseltaan anarkisti: ”Vaikka anarkismi-sanalla on hirveän huono maine, tunnustaudun anarkistiksi. Sana on lähtöisin Kreikasta ja se tarkoittaa ’ilman johtajia’.”


title: Iso H

text: Iso H:lla on kaksi tytärtä. Hänestä ja kuudesta muusta suomalaisesta hip-hopparista ilmestyi lokakuussa 2018 Mikko Aaltosen kirjoittama "7 veljestä – 20 vuotta Rähinää" -niminen, Otavan kustantama kirja. Kirjassa Iso H paljastaa myyneensä huumeita aloitellessan uraansa. Nykyään hän ei käytä enää mitään päihteitä.


title: Aleksandr Ditjatin

text: Aleksandr Ditjatin (s. 7. elokuuta 1957 Leningrad) on venäläinen Neuvostoliittoa edustanut telinevoimistelija. Hän jakaa yhdessä yhdysvaltalaisen Michael Phelpsin kanssa ennätystä yksissä olympiakilpailuissa voitetuista mitaleista: vuoden 1980 kesäolympialaisissa hän voitti kahdeksan mitalia. Ditjatin voitti olympialaisissa kaikkiaan kolme kultaa, kuusi hopeaa ja yhden pronssin.


title: Aleksandr Ditjatin

text: 25. heinäkuuta 1980 Moskovan olympialaisissa Ditjatin voitti kuusi mitalia yhden päivän aikana: kultaa renkailla, hopeaa rekillä, nojapuilla, hevosella, hypyssä ja pronssia permannolla. Näiden lisäksi hän voitti kisoista kultaa kuusiottelussa ja joukkuekilpailussa.


title: Aleksandr Ditjatin

text: Kolmissa MM-kisoissa 1978–1981 Ditjatin voitti seitsemän kultaa, kaksi hopeaa ja kolme pronssia.


title: Luga

text: Luga tarkoittaa seuraavia asioita:


title: Tasis

text: Tasis (aikaisemmin Tasapaino, oikealta nimeltään Markku Lauri Johannes Wettenranta) on helsinkiläinen, Porvoosta kotoisin oleva rap-artisti, sanoittaja ja sovittaja, joka yhdessä Uniikin (Dan Tolppanen) ja Andun (Anders Westerholm) kanssa muodostaa Kapasiteettiyksikkö-yhtyeen. Hän on ollut myös perustamassa Rähinä Records -levy-yhtiötä ollen sen hallituksen puheenjohtaja.


title: Tasis

text: Tasiksen tuotantoon kuuluu Kapasiteettiyksikkö-albumien ("Päivästtoiseen", 2001, "Klassikko", 2002, "Itsenäisyyspäivä", 2003, "Usko parempaan", 2004, "Susijengi", 2006 ja "I ♥ KY" 2008) lisäksi useita vierailuja muiden artistien levyillä, vaikkakin nykyään häntä kuullaan useammin laulamassa kertosäkeitä kuin räppäämässä säkeistöjä.


title: Tasis

text: Tasis on suunnitellut julkaisevansa oman soololevyn.


title: Tasis

text: Tasis on myös näytellyt muutamissa internetissä julkaistuissa lyhytelokuvissa. Lisäksi hän on toiminut MTV3 AVAn uutena juontajana voitettuaan internet-äänestyksen kanavan uusista juontajista.


title: Tasis

text: Tasis on myös valmistanut muun muassa Rähinä Recordsin artistien albumi- ja single-levyjen kansia Make It Happen -nimellä.


title: Cartersville

text: Cartersville on kaupunki Yhdysvaltain Georgian osavaltiossa. Sen pinta-ala on 60,9 km² (vettä 0,3 km²) ja asukasluku 18 965 (2009). Asukkaista 76,5 % on valkoisia ja 17 % mustia, lisäksi 7 %:lla on latinotausta.


title: Carrollton (Georgia)

text: Carrollton on kaupunki Georgian osavaltiossa Yhdysvalloissa. Sen pinta-ala on 53,6 km² (vettä 1,3 km²) ja asukasluku 23 419 (2009). Asukkaista 62,5 prosenttia on valkoisia, 31 prosenttia mustia ja 6 prosenttia latinoja.


title: OMX

text: OMX AB on ruotsalainen yhtiö, joka omistaa ja operoi pörssejä Pohjoismaissa ja Baltian maissa. Yhtiö muodostettiin vuonna 2003 yhdistämällä Tukholman pörssin omistanut OM AB ja Helsingin pörssin omistanut HEX Oyj. Yhtiön pääkonttori sijaitsee Ruotsissa, Tukholmassa. Toimitusjohtajana toimii Magnus Böcker. Yhtiön nimi oli alun perin OM HEX AB, mutta 31. elokuuta 2004 nimi vaihdettiin muotoon OMX AB. Helmikuusta 2008 lähtien OMX AB on ollut yhdysvaltalaisen NASDAQ-pörssin omistavan NASDAQ OMX Groupin omistuksessa.


title: OMX

text: OMX:lla on kolme liiketoiminta-aluetta: Nordic Marketplaces, Information Services & New Markets ja Market Technology. Liiketoiminta-alueet korvasivat vuoden 2006 alussa OMX:n divisioonat "OMX Exchanges" ja "OMX Technology".


title: OMX

text: OMX omistaa kokonaan Helsingin, Islannin, Kööpenhaminan, Riian, Tallinnan, Tukholman ja Vilnan pörssit ja operoi niitä. Lisäksi OMX omistaa 10 % osuuden Oslon pörssistä.


title: OMX

text: OMX:n historia alkaa vuodesta 1985, jolloin yhtiö aloitti johdannaisten välittämisen. Vuonna 1987 OMX:stä tuli maailman ensimmäinen pörssilistattu pörssi. OMX:n laajentuminen alkoi yhdistymisestä Tukholman pörssin kanssa 1998. HEX liittyi OMX:n vuonna 2003, jolloin yhtiön omistukseen siirtyivät myös Helsingin, Tallinnan ja Riian pörssit. OMX hankki omistukseensa Liettuassa sijaitsevan Vilnan pörssin vuonna 2004. Vuonna 2005 Kööpenhaminan pörssistä tuli osa yhtiötä. OMX:n viimeiseksi laajentumiseksi jäi yhdistyminen Islannin pörssin kanssa 2006.


title: OMX

text: OMX päätti ottaa käyttöön Pohjoismaiden yhteisen Pohjoismaiden listan 2. lokakuuta 2006. Pohjoismaisesta listasta tuli Helsingin, Tukholman ja Kööpenhaminan pörssien yhteinen lista.


title: OMX

text: Toukokuussa 2007 yhdysvaltalainen teknologiapörssi NASDAQ tarjoutui ostamaan OMX:n osakekannan 2,8 miljardilla eurolla. Elokuussa 2007 Dubain pörssi teki yllättäen kilpailevan, korkeamman tarjouksen OMX:n osakkeista. Syyskuussa NASDAQ ja Dubai ilmoittivat sopineensa järjestelyistä, joiden lopputuloksena OMX siirtyisi NASDAQin omistukseen, Dubai saisi 20 prosentin osuuden NASDAQista ja Dubai ostaisi NASDAQilta sen omistamia Lontoon pörssin (LSE) osakkeita määrän, joka vastaa 28 % kaikista osakkeista. NASDAQ tulisi lisäksi osakkaaksi Dubain pörssin emoyhtiöön. Järjestelyt toteutuivat helmikuussa 2008, jolloin OMX AB:n omistajaksi tuli NASDAQin omistayhtiö "NASDAQ OMX Group, Inc" (aikaisemmalta nimeltään "The NASDAQ Stock Market, Inc").


title: Andu

text: Andu (aikaisemmin Ääretön, oikealta nimeltään Anders Johan Westerholm) on helsinkiläinen rap-artisti, joka yhdessä Uniikin ja Tasiksen kanssa muodosti Kapasiteettiyksikkö-yhtyeen. Andu tekee lähinnä biittejä Kapasiteettiyksikön käyttöön, mutta myös toisinaan muillekin artisteille. Hän on ollut myös perustamassa Rähinä Records -levy-yhtiötä.


title: Andu

text: Andun diskografiaan kuuluu Kapasiteettiyksikkö-albumien ("Päivästtoiseen", 2001, "Klassikko", 2002, "Itsenäisyyspäivä", 2003, "Usko parempaan", 2004, "Susijengi", 2006 ja "I <3 KY", 2008) lisäksi useita vierailuja muiden artistien levyillä.


title: Andu

text: Vuonna 2006 Andu oli tuomarina Kool Kat Recordsin vuosittain järjestämissä Rap SM -kisoissa yhdessä Elastisen ja Hannibalin kanssa


title: Andu

text: Kapasiteettiyksikön viimeisen albumin jälkeen Andu siirtyi oman ravintolayrityksen, Raku Ya:n, pariin.


title: Andu

text: Andun isä on tunnettu maailmanmatkailija Folke West.


title: Leijonamieli

text: Tuukka Rihkola (s. 13. lokakuuta 1981), tunnetaan paremmin taiteilijanimellään Leijonamieli, on tamperelainen rap-artisti, sanoittaja, tuottaja sekä DJ, joka lähti soolouralle Flegmaatikot-yhtyeen jäätyä tauolle. Leijonamieli perusti vuonna 2004 Leijonamieli & Putkimiehet -kokoonpanon, jonka suurimmaksi hitiksi nousi kappale "Laulu Sadepäivän Varalle". Heidän musiikkiaan kuultiin muun muassa elokuvassa "Tyttö sinä olet tähti". Kokoonpano hajosi syksyllä 2009 ja heidän viimeisin julkaistu kappaleensa "Jos vain herään" on kuultavissa Suomihiphoppia Vol. 6 -kokoelmalla. 4. joulukuuta 2009 Leijonamieli julkaisi internetissä ilmaisen EP:n "Ringo Ruffsoul - No Backups (Shades Of Grey)". Tällä hetkellä Leijonamieli keskittyy Tampereella omistamansa Cosmic Studiosin pyörittämiseen ja musiikin tuottamiseen. Leijonamieli on myös palannut Flegmaatikkojen riveihin ja yhtyeen uusi albumi on määrä julkaista vuoden 2012 aikana. Leijonamieli on toiminut myös Palefacen keikka-DJ:na.


title: Leijonamieli

text: Leijonamielen tuotantoon kuuluu Flegmaatikot-albumien ("Läheltä ja kaukaa", 2001 ja "Hampuusin päiväkirja", 2001) lisäksi Putkimiesten kanssa tehty "Lauluja sadepäivän varalle" (2006), "No Backups" -EP, sekä useita vierailuja eri artistien levyillä. Leijonamieli julkaisi 27. huhtikuuta 2011 "Versatile Fall" -EP:n.


title: Flegmaatikot

text: Flegmaatikot eli FLG on tamperelainen rap-yhtye, johon kuuluvat Tiedemies, Spesialisti ja Leijonamieli, joista kaksi viimeistä on lähtenyt soolouralle. Yhtye tuli tunnetuksi "Hallitse ja hajoita" ja "Mutsin luona" kappaleiden siivittämänä. Flegmaatikot hajosi vuonna 2002 ja yhdistyi taas vuonna 2010.


title: Flegmaatikot

text: Flegmaatikoiden ensimmäinen julkaisu oli kesällä 1999 julkaistu omakustanne "Lyricalsumowrestlin". Tuolloin kokoonpano kantoi vielä nimeä Flegmatics ja sanoitukset olivat pääosin englanniksi. Yhtye on sittemmin sittemmin laittanut albumin internetiin ilmaiseen levitykseen.


title: Flegmaatikot

text: Vuoden 2009 Blockfesteillä järjestettiin Flegmaatikot 10v Special -niminen keikka, jossa Flegmaatikot esitti vierailijoiden kera vanhjoen hittiensä lisäksi uusia kappaleita. Flegmaatikkojen kolmas studioalbumi "931" julkaistiin Monsp Recordsin kautta 13. kesäkuuta 2012.


title: Spesialisti

text: Spesialisti (oik. Ville Mantila, s. 1981, Virrat) on tamperelainen rap-artisti, joka soolouransa ohella on kuulunut Flegmaatikot- ja Maajoukkue-yhtyeisiin.


title: Spesialisti

text:
Kun Flegmaatikot julkaisi vuonna 1999 ensimmäisen omakustanteensa, "Lyricalsumowrestlinin", Spesialisti käytti nimeä Gambit. Flegmaatikot julkaisi vielä kaksi studioalbumia vuonna 2001, kunnes se hajosi vuoden 2002 tienoilla.
Spesialistin ensimmäinen sooloalbumi "Takas tukikohtaan" julkaistiin Poko Rekordsin kautta vuonna 2003. Albumin suurimpia hittejä olivat kappaleet "Älä tule myöhään kotiin" ja "Yhtä juhlaa". Vuonna 2008 julkaistiin omakustanteena toinen albumi "Pitkät päivät / Hyvät yöt", jota ei promottu juuri lainkaan. Flegmaatikkojen kolmas studioalbumi julkaistiin 13. kesäkuuta 2012.


title: Tiedemies (rap-artisti)

text: Teemu Koskenoja, tunnetaan paremmin taiteilijanimellään Tiedemies, on tamperelainen rap-artisti ja hip hop -tuottaja. Hän kuuluu hip hop -kollektiivi Maajoukkueeseen, jonka muita jäseniä ovat Spesialisti, Idän Ihme, Tupla S ja Timsi. Hän on myös osa Flegmaatikot-ryhmää. Räppäämisen lisäksi Tiedemies tekee biittejä sekä omaan käyttöönsä että muille artisteille. Hänen tuotantoaan on kuultu Flegmaatikkojen ja Maajoukkueen levyjen lisäksi muun muassa Raimssin, Cheekin, Nueran, SP:n ja hänen serkkunsa Spesialistin levyillä.


title: Greg Louganis

text: Gregory "Greg" Efthimios Louganis (s. 29. tammikuuta 1960 El Cajon, Kalifornia) on yhdysvaltalainen entinen uimahyppääjä ja nelinkertainen olympiavoittaja. Monet pitävät häntä kaikkien aikojen parhaana uimahyppääjänä.


title: Greg Louganis

text: Louganisin biologinen isä on samoalainen ja äiti ruotsalainen. He olivat 15-vuotiaita, kun Greg syntyi ja antoivat pojan kahdeksankuukautisena adoptoitavaksi. Hänet adoptoitiin kreikkalais-amerikkalaiseen perheeseen.


title: Greg Louganis

text: Louganisilla oli lapsena astma ja allergioita, sekä diagnosoimaton dysleksia. Puolitoistavuotiaana hän aloitti tanssitunnit, sen jälkeen kun lääkäri oli suositellut hänelle liikuntaa astman takia. Kahdeksanvuotiaana Louganis alkoi ottaa uimahyppytunteja. Vuonna 1976 16-vuotiaana hän otti osaa Montrealin olympialaisiin. Häntä valmensi Sammy Lee. Hän voitti olympiahopeaa kerroshypyissä legendaarisen Klaus Dibiasin voittaessa kisan. Kaksi vuotta myöhemmin Dibiasin lopetettua Louganis otti ensimmäisen maailmanmestaruutensa.


title: Greg Louganis

text: Vuonna 1978 Louganis sai uimahyppystipendin Miamin yliopistoon, jossa hän alkoi opiskella näyttelemistä. Hän valmistui opinnoistaan Kalifornian yliopistosta Irvinessä, johon hän oli vuonna 1981 siirtynyt ollakseen lähempänä valmentajaansa Ron O'Brienia.


title: Greg Louganis

text: Olympiaboikotti esti Louganisin osallistumisen Moskovan kisoihin 1980. Vuonna 1982 hän voitti kaksi maailmanmestaruutta. Hänestä tuli ensimmäinen uimahyppääjä, joka sai täydet kymmenen pistettä kaikilta seitsemältä tuomarilta kansainvälisessä kilpailussa. Vuoden 1984 Los Angelesin olympialaisissa Louganis voitti sekä kerroshyppyjen että kolmen metrin ponnahduslaudan olympiakultaa, kummankin ennätystuloksella. Soulin kisoissa 1988 hän uusi saavutuksensa voitettuaan olympialaisten välillä myös kaksi maailmanmestaruutta vuoden 1986 kisoissa.


title: Greg Louganis

text: Soulin kisojen ponnahduslautakullan Louganis voitti siitäkin huolimatta, että löi yhdessä hypyssä päänsä lautaan ja sukelsi verta vuotavana altaaseen. Suurin kohu asiasta nousi vuosia myöhemmin, kun Louganis kertoi olleensa jo vuonna 1988 HIV-positiivinen.


title: Greg Louganis

text: Vuonna 1994 Greg Louganis ilmoitti julkisesti olevansa homoseksuaali ja hän osallistui saman vuoden Gay Gamesiin. Vuonna 1995 Louganis ilmoitti myös olevansa HIV-positiivinen, minkä hän oli tiennyt jo vuodesta 1988. Speedoa lukuun ottamatta kaikki sponsorit lopettivat yhteistyön hänen kanssaan. Urheilulehti arvioi hänet 2009 kaikki lajit huomioon ottaen kaikkien aikojen kolmanneksi parhaaksi homo- tai biseksuaaliseksi urheilijaksi Martina Navratilovan ja Babe Didriksonin jälkeen. Nykyään Louganis toimii koirankasvattajana, ja hän on julkaissut aiheesta muutamia kirjoja. Hän kiertää myös kouluissa levittämässä AIDS-tietoutta. Greg Louganis avioitui Malibussa 12. lokakuuta 2013 Johnny Chaillotin kanssa.


title: Greg Louganis

text: Vuonna 1997 ilmestyi Louganisin elämään perustuva TV-elokuva "Breaking the Surface: The Greg Louganis Story", pääosassa Mario López.


Brfxxccxxmnpcccclllmmnprxvclmnckssqlbb11116 (lausutaan "Albin") oli vuonna 1991 syntyneelle ruotsalaislapselle aiottu nimi. Lapsen vanhemmat aikoivat ensin jättää lapsen nimeämättä vastalauseeksi Ruotsin nimilaille. Kun lasta ei ollut nimetty hänen viidenteen syntymäpäiväänsä mennessä, määräsi tuomioistuin vanhemmille 5 000 kruunun (noin 500 euron) sakot. Tämän jälkeen vanhemmat ilmoittivat vuoden 1996 toukokuussa nimeävänsä lapsen 43-kirjaimisella kirjainsarjalla, sanoen sen olevan "pregnantti ekspressionistinen kehitelmä, jota pidämme taiteellisena luomuksena". Vanhemmat ehdottivat että nimi ymmärrettäisiin ’patafysiikan hengessä. Oikeus hylkäsi ehdotuksen ja määräsi vanhemmat maksamaan sakon. Tämän jälkeen vanhemmat yrittivät muuttaa nimen kirjoitusasun muotoon "A", mutta sekin ehdotus hylättiin.


title: M. Jodi Rell

text: Mary Jodi Rell (s. 16. kesäkuuta 1946) on Yhdysvaltain republikaanisen puolueen poliitikko sekä Connecticutin osavaltion 86. kuvernööri ja toinen naiskuvernööri osavaltion historiassa. Hän toimi virassa 1. heinäkuuta 2004 alkaen 5. tammikuuta 2011 asti, ja oli erittäin suosittu koko kautensa ajan.


title: M. Jodi Rell

text: Rell allekirjoitti, monien puolueensa jäsenten vastustuksesta huolimatta, 20. huhtikuuta 2005 lain, joka antaa samaa sukupuolta oleville mahdollisuuden virallistaa parisuhteensa osavaltiossa. Hän on naimisissa ja hänellä on kaksi lasta.


title: Urbaanilegenda

text: Urbaanilegenda on suomalainen hip hop -yhtye , joka on perustettu Jyväskylässä 21. joulukuuta 1999. Yhtyeen jäsenet ovat Joniveli Vanhanen, Jonne Kuusisto ja Soul Valpio.


title: Urbaanilegenda

text: Urbaanilegenda toimi aktiivisena vuosina 1999-2004 julkaisten kaksi albumia (joista toinen omakustanne), kaksi singlejulkaisua ja kaksi promolevyä. Yhtye esiintyi myös aktiivisesti ympäri Suomea tehden musiikillista yhteistyötä useiden artistien kanssa.


title: Urbaanilegenda

text: Urbaanilegenda osallistui joulukuussa 2003 Lastenkliniikan Kummien ja Black Night-klubin organisoimaan syöpalasten hyväksi julkaistuun singleprojektiin, joka pysyi Suomen virallisen singlelistan 1. sijalla seitsemän viikkoa. Single "Päästä Irti" vuoden 2004 "Rivien Välistä" -albumilta pysyi kolme viikkoa samaisella singlelistalla ja valittiin YleX:n viikon tehobiisiksi. Yhtye tunnetaan myös kappaleista "Pelaa Dominoa", "Kipulääke" ja "Klubilla". Urbaanilegenda oli osa Rockin da North -kokoonpanoa muutaman vuoden ajan, mutta tiet erosivat hallinnollisista ja musiikillisista syistä alkuvuodesta 2004.


title: Urbaanilegenda

text: Vuoden 2004 jälkeen Urbaanilegeda jäi yhtyeenä tauolle, jonka aikana yhtyeen jäsenistä Joniveli on jatkanut soolouraa. Soul Valpio työstää parhaillaan ensimmäistä sooloalbumiaan. Jonne Kuusisto muutti opiskelemaan Amsterdamiin.


title: Urbaanilegenda

text: Urbaanilegendan jäsenet osallistuivat vuonna 2010 Jyväskylässä ja Amsterdamissa ensi-iltansa saneeseen tanssiteatteriteokseen "Hi! My Name Is...". Esityksen on ohjannut suomalainen tanssija ja koreografi Cecilia Moisio ja tuotannosta vastaa Dansmakers Amsterdam. Yhtyeen jäsenet sekä esiintyvät teoksessa että vastaavat sen musiikillisesta tuotannosta. Hi! My Name Is... valittiin vuoden 2010 päätteeksi yhdeksi Aerowavesin - euroopanlaajuisen nuorille tanssijoille tarkoitetun verkoston - prioriteettiesityksistä. Hi! My Name Is... -teosta esitetään vuoden 2011 aikana teattereissa eri puolilla Eurooppaa.